Мен учун бу ёғи қиёматгача қоронғи бўлиб қолади… « O'zbekiston ERK Demokratik Partiyasi\nМен учун бу ёғи қиёматгача қоронғи бўлиб қолади…\nБир кун хотиним, “Одамлар Хитойга бориб, товар олиб келиб бойиб кетяпти. Уч-тўрт сўм пул топиб беринг, мен ҳам савдо қиламан”, деб қолди. “Тинчгина яшаяпмиз.Билмаган нарсангга қўл уриб нима қиласан. Яхши кунлар келиб қолар” десам,кўнмади. Ёш боладай хархаша этиб, икки оёғини бир этикка тиқиб олди. Еган-ичганим заҳарга айланди. Бировдан қарз сўрайдиган замон эмас. Осмон баланд, ер қаттиқ, нима қилишни билмайман. Ахири хотиним, “Пулни ўзим топаман, туриб берсангиз,бўлди”, деди. “Яхши”, дедим мен. Аммо қандай туриб беришликни тушунмасдан гаранг эдим. Хотинимдан сўрасам, “Пулни топганимда, айтаман”, деди. “Майли” деб қўявердим. Орадан ҳеч қанча ўтмасдан хотиним, “Пул топдим”, деб келди. “Нима қилиш керак” деб сўрасам, “Машинани гаровга қўйиб берасиз”, деди. Ичимдан бир нима узилиб тушгандай бўлди. Бирор нарсани гаровга қўйиш нари турсин, умрим бино бўлиб бировдан бир сўм қарз сўраган банда эмас эдим. Сўз берганман, машинани гаровга қўйдим.\nКўп ўтмай хотинимнинг савдо-сотиғи юришиб, қўлимиз пул кўрадиган бўлди. Уйимиздаги шарт-шароитлар ўзгариб кетди. Хоҳлаган нарсамизни киядиган, хоҳлаган овқатимизни еб-ичадиган бўлдик. Хотинимнинг йўриғига юриб яхши қилган эканман, бўлмаса бошига таёқ еган илонга ўхшаб судралиб юраверарканман, деб ўйладим. Орадан ярим йил ўтиб, шифохонада ҳамшира бўлиб ишлайдиган хотиним ўн беш йиллик касбини ташлади. “Шифохонада бир йилда ишлаб топадиган пулимни савдо билан бир ойда топаман”, деди у. Ростдан ҳам шундай эди. Қўлида ҳунари бор, ўз касбининг усталари ҳар нафасда нураб борардилар. Хотинимни кундан-кун ишлари юришиб, маҳаллада кўзга кўриниб қолдик. Менинг ҳам мактабдан қўлим совийбошлади. Ишдан бўшамоқчи бўлсам, мудир икки оёғини ерга тираб, “Кетмайсиз, ота-она касбини хор қилиш уят”, деб сўзида туриб олди. Ҳафтасига икки соат дарс олиб, қолган соатларимдан воз кечдим. Отамнинг шогирди бўлган мудир менинг бутантиқликларимга ҳам кўнди. Олди-соттига ёрдамим тега бошлаганидан хотиним хурсанд эди. У пул топиб турганидан кейин, ўз-ўзидан оилада биринчи кимсага айланганди. Мен унга ёрдамчи бўлдим. Хотинимнинг маслаҳатисиз узатган оёғимни йиғолмайдиган бўлиб қолдим. Мустақил иш қилишга майл йўқолди. Беғалва еб-ичишнинг ҳадисини олсанг, ҳалолдан ҳам, ҳаромдан ҳам жирканмас экансан.\nҲафтада бир марта мактабга бориб, икки соат дарс бериш азоб туюларди. Ўқувчиларни кўришга кўзим, отишга ўқим йўқ эди. Ўқитувчилар кўзимга битта нон топиш учун бошини ҳар эшикка уриб, тиланчилик этиб юрган гадога ўхшаб кетарди. Қайси бири билан суҳбатлашма, пулсизликдан, ночор аҳволидан гапирарди. Улар бу билан мендан тама қилаётганга ўхшардилар. Шунинг учун “қарғишга йўлиққан мактабдан” уйимга тезроқ кетишни истар эдим. Хотинимга мактабдаги танг аҳвол хусусида гапирсам, “Ўша жиннихонани йиғиштириб, топган-тутганимни ушлаб уйда ўтирсангиз бўлмайдими”, дер эди. Мудирга ишдан бўшаш хусусида ариза ёзиб кирсам, “Ҳали хурсанд бўласиз” деб аризамни ҳар сафар йиртиб ташларди.\nШу орада хотиним: “Жиддий иш қилиш мавриди етди”, деб ҳовли билан машинани бир йўла гаровга қўйиб, судхўрдан катта қарз кўтарди. Бу сафар у ҳовли билан машинани гаровга қўяркан, йўлига бўлсин, мендан рухсат сўрамади. Мен ҳам,хотинимнинг ақли барча нарсаларга етади деб ўйлашга кўникиб қолган эдим. Омад юз ўгириб, у бу гал товарларини Қозоғистонда талончиларга талатди-да, икки қўлини бурнига тиқиб қайтиб келди. Бир ҳафта ичида барча мол-мулкимиздан мосуво бўлдик. Шундан сўнг хотиним қизимизни олиб отасиникига кетиб қолди. Ҳолимдан хабардор мудир менга қўшимча дарс соатларини қайтариб берди. Шу-шу, анчагача мактаб қоровулхонасида ётиб юрдим. Савдо-сотиқ орқасидан танишган кимсаларнинг ҳеч бири “ҳолларингиз нечук” деб биздан хабар олмади. Яна ўша маҳалла, йўқсил ўқитувчилар кўнгил сўраб далда бериб турдилар. Мудир айтганидай, мактабдан кетмаганимга суюндим. Битта нонга зор қолган кунларимизда ўқитувчиликнинг арзимаган пули оғзимизга томизиқ бўлди, мактаб зимистон кечадагинажот чироғига айланди. Ҳамкасбларимнинг умид уйғотувчи далдалари қирғоққа сузаётган қайиқнинг эшкакларидан афзал туюлди. Қутулиш илинжида ҳар томонга чанг солаётган панжаларимга шу эшкаклардан бошқа бирор-бир нарса илинмасди. Бу азоб ва уқубатлар мени мустақил фикрлашга, ор ва номус туйишга мажбурларди. Бироқ озод тафаккур қилишга ҳали ҳам менда журъат етишмасди. Оиладаги бутун масъулиятни қўлимга олиб, хотинимга, “Ўзингнинг аввалги ишингга чиқ”, дейиш учун уч ой ўйландим. Шу гапни айтганимда у, “Нима қилишни менга ўргатманг, ўзим сиздан яхшироқ биламан”, деди. У илгариги юмшоқ, хушмуомала аёл эмас, отдан тушса ҳам,эгардан тушмайдиган ўжар бир кимсага айланганди. Унинг “Жулдурвақи ўқувчиларингизнинг сассиғини ҳидлаб топиб келган тўрт сўм пулингиз билан кун кўриб бўлармиди”, деган гапи менга қаттиқ ботди. Индамасдан орқамга қайрилибчиқиб кетдим. Аммо ундан хафа бўлмадим. Барча кўргуликларнинг сабабчиси ўзим эканимни тушуниб етган эдим. Вақтида ақлимни ишлатиб, қатъият кўрсатганимда,оиламни сақлаб қолган бўлардим. Оз еб, оз ичсак ҳам, ор-номус деган ноёб туйғулар ҳеч қачон бизларни тарк этмаган бўларди. Ҳар жойда бошимни тик кўтариб юра олардим. Менда Қоруннинг моли, Сулаймоннинг давлати бўлганда ҳам, устига тиллоортилган эшакдан афзал жиҳатим қолмаганди. Мол-дунё инсонга ҳақиқий бахт бўлолмаслигини кечроқ тушундим.\nБироқ менинг ҳолимга тушган одамлар сони кун-кундан кўпайса кўпаярдики, камаймас, бу иллат оддий ҳолга айланиб бораётган эди. Одамлар ўзларинингнуқсонларини фазилатга йўйишни ёқтирадиган замонлар бошланганди. Бутун бир жамиятнинг фозил кишиларга нафрати ортиб, ўғри ва каззоблардан фахрланадиган даврлари етганди. Ҳукумат бошида турган раҳнамолар фуқароларни азоб-уқубатлардан чалғитиш учун манфур йўлни танлаган эдилар. Миллат ўзлигини таниб қолса, раҳбарлар ҳокимият жиловини ушлаб туриш учун ўзларида куч ҳам, сабот ҳам етишмаслигини яхши билардилар. Шу каби хаёллар исканжасида юрган кунларимнинг бирида институтда дарс берган устозим Ғолиб Тиловни учратиб қолдим. Ғолиб ака Жиззах вилоятининг қайсидир бир қишлоғидан пойтахтга келиб, ўқиб қолиб кетган қалби гўзал, соддадил, ҳақиқий ўзбек зиёлиси эди. Паст бўйли,ушоқ киши бўлса ҳам, унда бургутнинг шижоати ва етти от қуввати бор эди. У ёлғонни жинидан ёмон кўрарди. Ўз манфаатини ўйлаб, халқни йўлдан оздирмоқчи бўлган сиёсатчиларни кўришга кўзи, отишга ўқи йўқ эди. Қаршисида Чингизхон қилич яланғочлаб турганда ҳам, тўғрисини тўғри деб айтарди. Сиёсий давралардаги баъзи мишмишларга қараганда, президент шу хислатлари учун ҳам уни ёмон кўриб қолиб, йўқ қилишнинг пайига тушган эди.\nУ республикадаги таниқли мустақил ҳуқуқ ҳимоячилардан бири эди. У инсон ҳуқуларини ҳимоя қилиш мустақил ташкилотини тузиб, ўзи шу ташкилотгайўлбошчилик қиларди. Унинг фаолиятидан кўпдан буён хабардор бўлсам ҳам,дастурамали ва ишлари билан аниқ таниш эмасдим. Устоз билан орамизда бўлиб ўтган ярим соатлик суҳбат ўзимни ўзим танишимга имконият туғдирди. Шунда ҳаётдаги ўрним қаерда эканлигини яққол ҳис этдим. Илгарилари ўзбек жамиятининг тез чириётганлигининг сабабчилари – ўзимга ўхшаган қатъиятсиз одамлар бўлса керак, деб ўйлардим. Бош айбдорларни кўришга назарим хиралик қилган экан.Жамият кўзига қум сочаётган “кўринмас қўл” – бу амалдаги ҳокимият тизимини ҳаракатга келтириб турганлар эканлигини англадим. Барчаси ой билан кундекравшан бўлди. Ғолиб ака менга ўшанда, “Тузум тўғри йўлга қўйилмаса, мамлакатда демократик ва адолатли қонунлар ҳукмрон бўлмаса, бир кун келиб ҳамма сенинг ҳолингга тушади. Мазкур ҳукумат ўзбек жамиятини ич-ичидан емиряпти. Одамлар ишсизликдан, очлик ва ночорликдан жон сақлаш учун ҳар қандай разилликлардан қайтмайдиган бўлиб қолганлар”, деди.\nЎша дақиқалардан ташкилотнинг фаол иштирокчисига айландим. Пикетларда, кичик-кичик намойишларда қатнашиб, ташкилот аъзолари билан биргаликда фуқораларнинг бузилган ҳуқуқларини тиклаш йўлида жонбозлик кўрсата бошладим. Ҳамкасабаларимдан ҳам тўрт-бештаси менга қўшилди.\nБир куни мактаб мудири мени чақириб, “Бу ишингизни йиғиштиринг, охири вой бўлади”, деди. Дардимни тўкиб-солган эдим, у, “Бу нарсаларни ўзингиздан бошқа билмайди деб ўйлайсизми? Сиёсий лўттибозликлар бошланганига яқинда йигирма йил тўлади. Бу иш юз йил давом этишини ҳамма яхши билади, сиз билмайсан, холос.Юқорида ўтирган “гижжа” ўз ҳийласидан ўзи заҳарланиб ўлмас экан, мамлакатда ҳеч бир нарса ўзгармайди, деди кўрсаткич бармоғини шифтга ўқталиб. Олий маълумотли ўқитувчи бўла туриб, халқнинг шу кунни кутишидан ўзга чораси йўқлигини наҳотки тушунмайсиз?” “Қомусимиз-чи, демократик йўллар билан адолатсизликка қарши адолатли кураш-чи”, дедим мен. “Барчасининг жавоби битта – ўлим” деди у қисқа ва лўнда қилиб.\nОртиқ гаплашадиган гап қолмаган эди. Мудирнинг хонасидан дилим хира бўлибчиқиб кетдим. Аммо танлаган йўлимдан бир қадам ҳам чекинмадим. Сиқувлардан безор бўлган мудир, ахири, ишдан бўшашим тўғрисида ариза ёзишимни сўради. Мени вақтида ишдан бўшатмаганидан афсусланиб, “Сизни олиб қолиб бошимга бало орттирган эканман”, деди. Энди мен ўзимни ишдан бўшатишлари учун ариза ёзишни хоҳламас эдим.\nБу пайтга келиб хотинимнинг саъй-ҳаракатлари, маслакдош дўстларнинг озроқ кўмаги билан икки хонали уй сотиб олиб, оилам билан яшай бошлагандим. Хотинимнинг ишлари тағин юришиб кетди. Унга, “Тинчгина, борига шукр қилиб яшайлик. Ўзингни ўтга-чўққа уриб нима қиласан”, десам, “Сиз анави бўлмағур ташкилотингиз билан намозингизни йиғиштиринг, кейин ўйлаб кўраман”, дер эди. У эмас, бу эмас, гапимиз бири-биримизга тўғри келмайдиган бўлиб қолди. Хотиним менинг қаршилигимга қарамасдан Дубай, Истанбул шаҳарларига тез-тез қатнайдиган одат чиқарди. Савдо-сотиқдан бошқа ҳам нима биландир шуғулланишини мендан сир тутарди. Бир куни унинг қўшмачилик билан шуғулланаётганини сезиб қолдим. У ўзбек қизларини ўша томонларга олиб бориб, фоҳишафурушларга сотиб келаркан.Ҳар қадамини муттасил назорат остига олганимдан кейин у миршабларга менингустимдан ариза ёзиб ташлади. Ҳукуматга ва хавфсизлик ташкилотларига худди шу нарса зарур эди.\nХотинимнинг аризаси билан мактабдаги мажлис кун тартибига менинг масаламни қўйишди. Маҳалла фаолларидан тортиб ҳамкасбларимгача барча менга қарши овоз берди. Қўйингки, мени мактабдан ҳайдадилар. Ташкилотнинг тўрт аъзоси ҳуқуқ ҳимоячилари сафидан чиққанини эълон қилиб, шартли равишда ўз ишларида қолдилар. Устимдан ғалаба қозонган хотиним ошкора равишда шу кундан бошлабуйдан чиқмаслигимни талаб қилди. У мажлисда қатнашган жамоа олдида мени қайта тарбиялашни ўз зиммасига олган эди. Унинг қўшмачилик билан шуғулланадиган сирини ҳеч қачон фош қилмаслигимни яхши биларди. Шундай маълумот берганимда ҳам менинг айтганларим инобатга олинмасди. Хотиним бу фаолият билан шуғулланиш учун ҳеч бўлмаганда участка нозири билан келишмаса мақсадини амалга ошира олмаслигини мен ҳам очиқ англардим. Бунақанги қалтис ишларни хуфиялар мамлакатида енг ичида бажариш – қоронғи кечада хирмонга ўт қўйишдай бир гап эди.\nХотинимнинг яна битта аризаси билан менинг қамалишим ҳеч гап эмасди. Аввалроқ ҳукуматнинг қаттиқ сиқуви остида қолган Ғолиб Тилов ўз фаолиятини асраб қолиш мақсадида хорижга чиқиб кетишга мажбур бўлган эди. У билан бир фаолни тумшуғи тагидан қочириб юборган хавфсизлик ходимлари кимдан алам олишни билолмай юрардилар. Хотиним қизимни ҳам пулдор бир чол билан қўшиб қўйганини билганимдан кейин ҳаётда мен учун бирор-бир чегара қолмади. Онасининг қилмишини қизим йиғлаб айтиб бергач, ўзимни тутиб туролмадим. Уни чарчагунимча калтакладим. Ўлганига ишонгач, олиб кетиб кўминглар деб туғишганларига қўнғироқ қилдим. Палакатнинг жони итнинг жонидан ҳам қаттиқ экан. Ўн беш кун кўмада ётиб,ахири ўзига келипди. Бу пайтда мен ертўладаги ҳибсхонада эдим. У шикоят аризасида “Эрим менга мажбурлаб намоз ўқитмоқчи бўлди. Ваҳҳобийликни қабул қилмаганим учун қийноққа солди” деб ёлғонларни ёзиб берган эди. Хотин ўз эри устидан ҳам шунақа қалтис туҳмат қиладими? Сира ишонолмасдим. Бўлган ишни бўлгандай айтса, алам қилмасди. Отиб ташласалар ҳам майли эди. Иккимизни юзлаштирганларида у кўзларимга бақрайиб туриб аризасидаги сўзларни такрорлади. Бу фикрлар унинг ўзидан чиққанми ёки хавфсизлик ходимлари ўргатиб ёздирганми,Тангрининг ўзига аён. Мен учун бу ёғи қиёматгача қоронғи бўлиб қолади…


Қарши–Термиз йўналишида 183 км темир йўл электрлаштирилди - Carzone.Uz\nҚарши–Термиз йўналишида 183 км темир йўл электрлаштирилди\nҚарши–Термиз темир йўл йўналишининг умумий узунлиги 325 километр бўлиб, Дарбандгача 183 километрли йўл тўлиқ электрлаштирилди ва электровозлар ҳаракати йўлга қўйилди. Бунинг учун 10 000 га яқин туташтирув-таянч устунлари учун махсус чуқурлар қазилиб, 8 000 га яқин пойдевор, 7 520 дан зиёд темир-бетон ва металл-таянчлар, 4200 дан ортиқ консоллар ўрнатилди. Ушлаб турувчи тросс ҳамда контакт симлари тортилди.\nҲозирда “Дарбанд–Термиз” участкасида ҳам қурилиш-монтаж ишлари қизғин давом этмоқда. Қарши–Термиз темир йўлининг электрлаштириш ишларида сўнгги замонавий технологиялардан фойдаланилмоқда. Жумладан, Франциядан келтирилган 3 та дрезина мазкур линияга жалб қилинган, шунингдек, 3 та махсус ишчи поезд белгиланган ишларни тезроқ, сифатли бажаришда муҳим омил бўлаётир. Керакли барча эҳтиёт қисмлари ўз вақтида етказиб берилмоқда. Ишчи-хизматчиларнинг овқатланиши ва дам олишлари учун зарур шароитлар яратилган.\nЭлектрлаштириш лойиҳалари асосида “Ўзбекенерго” акциядорлик жамияти билан ҳамкорликда электр тортиш станцияларининг ташқи электр таъминоти бўйича қурилиш-монтаж ишлари ҳам олиб борилмоқда. Контакт тармоғини ўрнатиш учун зарур бўлган бутловчи қисмлар, асосан, маҳаллийлаштириш асосида Ўзбекистонда ишлаб чиқарилмоқда, деб хабар берилмоқда Kommersant.uz сайтида.\nҚайд этиш лозим, ҳозиргача мамлакатимиз темир йўлларининг умумий узунлиги 6 500 километрдан ортиқ бўлса, унинг 1 700 километрдан зиёди тўлиқ электрлаштирилган.


17:20 / 06.11.2017\nСинов замонавий дастурий таъминот CBT - Computer Based Testing усули асосида амалга оширилади. Ушбу усул маxсус ишлаб чиқилган дастурий таъминот билан биргаликда талабгорнинг тест синовлари натижаларининг ишончлилигини кафолатлайди, кейинчалик Ташқи меҳнат миграцияси бўйича Агентликка ўтказилишини таъминлайди.\n"Тест синовлари дипломли администраторларнинг раҳбарлиги остида маxсус жиҳозланган компьютер xоналарида амалга оширилади, бу имтиҳоннинг адолатли ўтказилишини таъминлайди", деб айтади агентлик вакили Kun.uz мухбири билан кечган суҳбатда.\n- Агентлик EPS-Марказ (Корея Р.) билан биргаликда, ТМММА-Корея синовини ўтказиш учун якуний сана ва рухсат берилган иштирокчилар сонини белгилайди ва EPS-TOPIK синовининг келгуси сессиясига саралаш учун эълон қилади.\n- Компьютер ТМММА-Корея тестидан ўтган барча шахсларнинг баҳоларини реал вақт ҳисобида якуний санагача таҳлил қилади ҳамда жорий рейтингни шакллантиради. Натижалар реал вақт давомида тест топширган ҳар бир даъвогарнинг шахсий кабинетида эълон қилинади ва унинг жорий жойлашуви асосида мунтазам равишда максимал миқдорда янгилаб турилади.\n- Якуний санага келиб, компьютер EPS-TOPIK синовининг келгуси сессияси учун барча шахслар орасидан баҳолари ҳақиқийлик муддатига эга бўлган номзодларни танлайди. Ҳар бир синов иштирокчиси ТМММА-Корея синовидан чекланмаган тарзда ўтиши мумкин, аммо ойига 1 мартадан ошмаган ҳолда. Яъни, ТМММА-Корея синовини топширгандан кейин талабгор баҳолардан қониқмаса, у корейс тилини янада чуқурроқ ўрганиб, қайтадан ТМММА-Корея синовидан ўтиши мумкин бўлади. Бунда талабгорнинг қўлга киритган энг юқори кўрсаткичи ҳисобга олинади. \nАгар имтиҳон иштирокчиси жавобларни белгиланган муддатдан аввалроқ белгилаб, муваффақиятли натижани қўлга киритса, унинг имкониятлари кенгаяди. Тест натижасини талабгор Агентлик сайт платформасида очилган "шахсий кабинет"и орқали 10 кундан кейин текшириб олиши мумкин.


Saturday, 28 October 2017 10:09\nДамашқ шарқида жойлашган Шарқий Ғутада 400 минг атрофида аҳоли яшайди. Аскарлар томонидан қамал қилинишига қарамай 2017 йилгача яширин ёки айланма йўллар орқали дори-дармон ва озиқ-овқат маҳсулотлари олиб келинар эди. Аммо сўнги 7 ой давомида қамал кучайтирилгани сабабли дори-дармон ва озуқа маҳсулотларини олиб келиш имконини топиб бўлмаяпти. Натижада захиралар тугаб бормоқда. Сентябр ойида БМТ ва Қизил Ҳоч ҳамкорликда 42 контейнерда ҳар хил маҳсулотларни етказган эди. Аммо бу маҳсулотлар аҳолининг 6%гагина етди. Анадолу Ажанс мухбири маълумотига кўра 232 гўдак дорига, 882 гўдак эса озуқага муҳтождирлар. 559 саратон касаллари дори-дармонсиз ўлим билан курашмоқдалар. Сўнги уч ойда 20 киши саратон касаллиги сабабли (уларнинг 5таси болалардир) вафот қилди. Кимётерапия дориларининг 3%игина таъминланмоқда. Аввалда минтақадаги 2 ёшдан кичик 17 700 гўдакнинг 40%ига турли ёрдамлар етказилган бўлса, ҳозирда ёрдам етказишнинг имкони қолмади.\n6 ойдан кичик гўдаклар сони саккиз минг беш юз атрофидадир.\nМинтақадаги етим болаларнинг сони 12517 бўлиб, уларнинг 9000 ёрдамга муҳтождирлар. У ердаги ногиронлар болалар сони 2432 бўлиб, уларнинг 442 етим болалардир. Ногиронларнинг 525 таси ақли заиф, 424 кўзи ожиз, 638 фалаж, 550 ҳаво ҳужумлари сабабли аъзоларини йўқотган болалар ва гўдаклардир.\nСурия Инсон Ҳақлари Маркази (СНҲР) 24 Октябрдаги берган маълумотга кўра 206 гўдак, 67 аёл жами 397 аҳоли очлик ва дори-дармон йўқлиги сабабли вафот этган. Марказ озиқ-овқатларнинг нархи жуда ҳам қимматлиги ҳақида маълумот берар экан, гурунч 2300 (5 доллар), шакар 5700 (13 доллар) эканини зикр қилди.


“Калашников” концерни Россияда “Kalashnikov” брендини рўйхатдан ўтказди\n19:11 / 10.09.2015\n“Калашников” концерни Россияда ўзининг товар белгилари – “Калашников” ва “Kalashnikov”ни рўйхатдан ўтказди. Бу ҳақда концернинг матбуот-баёнотида айтилди.\n“Калашников/Kalashnikov” товар белгиларининг Россия ҳудудида рўйхатдан ўтказилиши бизнинг корхона учун давлатимизда ҳам, хорижда ҳам афсонавий қурол брендини бирлаштириш ва ҳимоя қилишга хизмат қилувчи тарихий воқеа бўлди”, деб айтди “Калашников” концерни бош директори Алексей Криворучко.\nКриворучконинг айтишича, компания ўз товар белгисини хорижда рўйхатдан ўтказиш жараёнини бошлади. Компания рус брендидан ноқонуний фойдаланувчи ноинсоф тадбиркорлар билан курашмоқчи.\n“Жаҳонга машҳур брендлар каби қароқчилар шак-шубҳасиз “Калашников” маркасининг машҳурлигидан ноқонуний фойда кўриш мақсадида ва шу билан бирга бренд нуфузига зиён етказиб ва охир-оқибат унинг нуфузини тушириб фойдаланишга уринадилар. Бироқ энди “Калашников” концерни ноқонуний маҳсулотларга қарши ҳуқуқий чоралар кўришда барча расмий асосларга эга бўлди”, деб айтди корпоратив имижни бошқариш масалалари бўйича эксперт Патрик Жепсон.


Патиссондан мураббо тайёрланади, тузлама сифатида фойдаланилади. Шунингдек, уни қовуриб, истеъмол қилса ҳам бўлади.\nПатиссон парҳез ва даволаш хусусиятига эга. У 4-7 кунлик пайтида энг мазали ва фойдали ҳисобланади. Агар ҳосил шу пайтларда йиғиштириб олинмаса, дағал, ёғочсимон ва мазасиз бўлиб қолади. Унинг таркибида киши саломатлиги учун зарурий бўлган дармондорилар, минерал тузлар, қанд, ферментлар жуда кўп. Мевасининг озуқавий баҳоси жуда юқори: 100 грамми 15 кк.га тенг.\nПатиссон таркибидаги сув ишқор бирикмалари билан бирлашиб, танада оқсиллар тўлиқ ўзлаштирилишини фаоллаштиради ва қондаги ишқорий муҳитни маромида ушлаб туради. Жигар, қон босими ортиши, паришонхотирлик, камқонлик (анемия), буйрак хасталикларида яхши наф беради.\nПатиссон меваси таркибида калий тузлари, уруғи эса мой ва сапонин тўплагани туфайли тиббиётда жуда қадрланади. Масалан, унинг тўқ сариқ тусли навида лютеин моддаси кўплиги боис кўз кўриш қобилиятини яхшилайди. Компьютерда ишлайдиган кишиларнинг иммун тизимини мустаҳкамлаб, ташқи таъсирдан асрайди.\nШу ўринда айтиш жоизки, лютеин қонга тушгач, антиоксидант сингари таъсир этади ва тиқин (тромб) ҳосил бўлишининг олдини олади. Натижада бош мия инсульти ёки юрак инфарктидан сақлайди. Қолаверса, лютеин ҳужайраларни жароҳатланишидан асраб, тананинг қариш жараёнини секинлаштиради. Демак, кимки ўз саломатлигига эътиборсиз бўлмаса, таомномасига тўқ сариқ (апельсинранг) патиссонни киритсин.\nМазкур рукндаги бошқа мақолалар: « ХВЖ миссиясининг Ўзбекистонга амалий ташрифи якуни бўйича баёноти\tЭнергия сарфи қисқарди »


Жаҳонгир Отажонов: Жонли ижродан менинг ўзим завқ оламан - BBC O'zbek\nЖаҳонгир Отажонов: Жонли ижродан менинг ўзим завқ оламан\nИстеъдодли хонанда ва бастакор Жаҳонгир Отажоновнинг "Икки қалб" қўшиғи унинг бетакрор овозини Ўзбекистонга танитди, десак хато бўлмайди.\nУ 1978 йилда Хоразм вилоятининг Боғот туманида туғилган.\nЎзбекистон ва туркманистонликларнинг севимли санъаткорлари Ортиқ Отажонов ва Қўзибой Отажонов Жаҳонгирнинг амакилари бўлади.\n"Оилавий муҳит мени ҳам санъатга қизиқишимни пайдо қилган", дейди у.\nЖаҳонгир ҳали 1-синфда ўқиган йилларидаёқ қўшиқ айтишни бошлаган.\nТошкентдаги Успенский номидаги махсус билим юртида мусиқадан сабоқ олган.\nУ 2007 йилдан буён саҳнага Жаҳонгир Ризо тахаллуси остида чиқишга қарор қилган.\nШу йил май-июн ойларида Лондонда уюштириладиган WOMAD - Жаҳон мусиқаси, санъати ва рақси фестивали ташкилотчилари Facebook ижтимоий тармоғи фойдаланувчилари ўртасида танлов ўтказишди.\nБу танлов тартибига кўра, ижролари видеоси қўйилган қўшиқчилар учун социал тармоқ фойдаланувчилари овоз беришлари ва биринчи ўринни эгаллаган ижрочининг Лондонда июл ойи охирида бўлиб ўтадиган фестивалда куйлаши мўлжалланган.\nБу танловга Жаҳонгир Ризонинг жонли ижро этган "Мавриги" ва "Арвачи" қўшиқлари қўйилган эди.\nWOMAD фестивали танловига илгари сурилган Жаҳонгир Отажонов қўшиқлари\nТанлов якунида WOMAD фестивали ташкилотчилари кўп сондаги қўшиқчилар орасида Жаҳонгирни 3-ўринни эгаллагани билан табриклашди.\nЖаҳонгир Отажоновнинг радиотингловчилар ва BBCUzbek.com ўқувчилари саволларига жавоблари\nБугунги " Би-би-си меҳмони " истеъдодли хонанда Жаҳонгир Отажонов бўладилар. Дастуримизга хуш келибсиз!\nЖаҳонгир Отажонов: Каттакон раҳмат! Хушвақт бўлинг! Жудаям хурсандман сизлар билан суҳбатлашаётганимдан.\nБи-би-си: Мухлисларингиздан кўпгина саволлар юборилган. Жумладан, тошкентлик Олима Отажоновлар сулоласи ҳақида, устоз-шогирдлик анъаналарига қандай қарашингиз ва ўзингизга отангиз Қўзибой Отажоновми ёки амакингиз Ортиқ Отажоновни устозим, деб биласизми, дея сўраган. Суҳбатимизни шундан бошласак, марҳамат!\nЖаҳонгир Отажонов: Раҳмат! Ҳар ҳолда Отажоновлар оиласи ҳақида менгача бўлган шу оила аъзолари кўп гапиришган. Мен тўхталадиган нуқта, Қўзибой Отажонов, биласизми, кўпчилик адашади, менинг отам деб ўйлашади. Қўзибой Отажонов менинг кичкина амаким бўлади. Ортиқ Отажонов билан Қўзибой Отажоновнинг ўртасида яна Сафарбой Отажонов деган инсон борлар, шу киши менинг отам бўлади. У санъат соҳаси билан жиддий шуғулланмагани учун таниқли эмас. Оиламизда ҳаммамизнинг биринчи устозимиз албатта Ортиқ Отажонов бўлади. Кейин Муяссар Раззоқова, София Анатольевна, Вячеслав Андреевич. Вячеслав Андреевичдан ашула айтиш сирларини ўрганганман. Мақом соҳасида Ўзбекистон Халқ ҳофизи Маҳмуджон Тожибоев устозим бўладилар.\nБи-би-си: Германиядан Муҳаббат. Womad фестивалига ўзбек санъаткорлари орасидан сизни таклиф қилишгани қандай бўлган? Ютолмаганингиздан хафамисиз?\nЖаҳонгир Отажонов: Мани таклиф қилишмаган. Балки Womadда мен ҳақимда тасаввурга ҳам эга бўлишмагандир ўша пайтда. Ҳозир ҳар ҳолда озгина бўлса ҳам биз ҳақимизда маълумотга эга бўлишган. У ерда эркин акция, яъни акция ҳам деса бўлса керак интернетда. Менинг Музаффар деган ўртоғим шу масалалар билан шуғулланади, Ўша концертимиздан лавҳани қўйдик. 125 давлат қўшиқчилари билан бир қаторда. Facebookда берилган овозлар натижаси ҳисобланади, дейилган эди. Ўзбекистондаги хоҳлаган санъаткор қатнашиши мумкин эди. Балки улар Facebookдан хабарлари бўлмади ёки вақтлари бўлмади. Энди ютқизишимизнинг сабаби Facebookни бизда оммалашмагани. Чунки битта Одноклассникининг ўзида камида беш мингта дўстим бор. Агар ўшаларнинг ўзи Facebookда бўлишганида ҳам биринчи ўринни олган бўлардик. Чунки биринчи ўринни олган хоним Кейт ҳам 1500 га яқин овоз олди. Биз ютқизсак ҳам, 10-12 кун давомида биринчи ўринни ушлаб турдик. Бу мен учун, ўзбек санъати учун яхши реклама бўлди, деб ўйлайман. Айнан мухлисларим 100 фоиз бўлмаса ҳам, 70 фоиз ухламай ҳаракат қилишди биринчи ўринни олишимиз учун. Кўпчилик Facebookдан хабар топди шу баҳона. Ўзим ҳам Facebookдан унча фойдаланмасдим.\nБи-би-си: Нодира. Концертларингизни 100% жонли ўтказиш фикри кимдан чиққан?\nЖаҳонгир Отажонов: Концертларимда доим жонли ижро этганман. Энди бу фикр эмас, бу ҳар кун қиладиган иш бўлиши керак. Ҳозир бироз муаммо бўлиб қолди. Лекин оддий иш бўлиши керак.\nБи-би-си: Кўп саволлар айнан шу жонли ижро ҳақида келган. Демак жонли ижро этган санъаткор тезда мухлислари эътиборига тушиши аниқ.Ўзбекистондан ўзбек. Жонли ижронинг қандай яхши ва қийин жиҳатлари бор. Ўзингизнинг ижроингиздан қониқасизми?\nЖаҳонгир Отажонов: Камчиликсиз инсон йўқ. Албатта мен ҳам хатоларга йўл қўяман. Буни энди асосан ўзимиз биламиз. Жонли ижронинг фойдали томонларига келсак, бу жудаям кучли процесс. Қолаверса, шарқ саъатида минорга, яъни дарди оҳангларга эътибор қаратилади. Европада эса мажор, қувноқликка эътибор кўпроқ. Мен баъзида қўшиқ ёзаётганимда кўзимдан ёш қуйилиб келади. Худо берган мусиқа юрагимга таъсир қилиб йиғлатади. Шунинг учун ишончим комилки, бу мусиқа яна кимнидир йиғлатиши ёки, бошқасини ўйнатиши мумкин. Бир ярим соатлик концерт давомида одамларни ҳам йиғлатиб, ҳам кулдириш катта нарса. Тингловчи икки соат давомида фикри ўша ерда бўлиб, дунёни унутади. Яъни мияси дам олади.\nЛондондан Музаффар: Шу йилги концертингизнинг номини нима учун "Отам ўгитлари" , деб номладингиз?\nЖаҳонгир Отажонов: Худога шукур, мусулмонмиз, ўзбекмиз. Европага нисбатан ота-онага, қариндош-уруғга, қўни-қўшнига оқибат бизда барибир кучли, тўғрими? Шунинг учун бизнинг ота-онага, фарзандларимизнинг бизга меҳр-оқибати бир умр давом этади. Бу бизга мерос. Лекин баъзида отамизнинг гапларига қилмаслик, ҳурматсизлик қилиб қўйиш ҳам бўлади. Бу Муҳаммад Юсуфнинг сўзлари\nОтам ўгитларин унутмоқдаман, Унутяпман секин ўзимни оқлаб. Мен кимнинг ўғлиман, кимнинг фарзанди, Ортимда имоним юрар сўроқлаб.\nШундан келиб чиқиб, биринчидан қайтариқлардан қочдим. Севги-муҳаббат бўлиб бир хил бўлмасин, бошқаларга ўхшамасин, барибир рақобат бор, деган мақсадда, иккинчидан номланишининг ўзи бизни кимлигимизни кўрсатади. "Отам ўгитлари" деб қўйдим. Шунингдек, зиёли, тушунган мухлисларни чақирдим. Қолаверса бу жуда маъноли мавзуни кўрсатади.\nИккинчи савол: Сизга нима зарил жонли концерт бериб, бошқаларга ўхшаб оғзингизни қимирлатиб туриб пулингизни ишлайверсангиз бўлмайдими?\nЖаҳонгир Отажонов: Осон ишнинг ўзи йўқ. Санъат бўлганидан кейин санъаткор бўлиб қилиш керак. Мен ўзим бундан завқ оламан. Албатта менинг аҳволимга тушиб кўрмагансиз. Ашула айтганда ўша ўтирган тўрт мингта одамнинг ҳайқириғини эшитганда Худо сизга яна ўзизда йўқ кучларни берадики, овозингиз ҳам бўғилмайди. Томирим чиққани ижро пайтида қийналганим эмас, бу азарт. Жонли ижрони сиз бошладингиз, деб айтиб қолишади. Мендан олдин ҳам бўлган, бутун классик санъатимиз жонлику. Лекин поп мусиқада жонли ижро камайиб кетгани учун, барибир халқ поп мусиқани кўпроқ эшитадию, шунинг учун бундай мақтовларни эшитиш менга ҳам ёқимли албатта. Ҳозирги эстрадамиз у даражада мақтовга сазовор бўлмасада, классикамиз жуда ҳам бой. Худо хоҳласа, аста-секин ҳаммаси бўлади.\nБи-би-си: Шу мавзудаги яна бир савол. Жонли ижро қилаётганингиз кўпчилик қўшиқчиларнинг жиғига тегмаяптими?\nЖаҳонгир Отажонов: Билмадим, мен энди ҳамма билан унча гаплашмаганман. Жиғига тегмагандир. Жиғига тегмаган, чунки фойдаси ҳам йўқда. Балки яна кимдир ҳаракат қилар шунақа қилишга. Халқимиз ҳам ундай бешафқат эмас, мен жонли ижро қилганим учун бошқаларни эшитмай қўйса, жиғига тегса. Ҳамманинг ўз мухлиси бор. Санъаткорлар жонли айтса, айтмаса, халқнинг ардоғида. Масалан, мен минг ҳаракат қилганим билан ҳаммага ёқавермайман. Худди шунингдек, мени ёқтирмаган одам бошқани эшитаверади.\nБи-би-си: Санъаткор жонли айтса айтмасада, халқнинг ардоғида юраверади, дедингиз. Нега шундай, одамларга бунинг аҳамияти йўқми?\nЖаҳонгир Отажонов: Бу энди ҳар кимнинг дунёқараши, билимига боғлиқ. Агар айтилган қўшиқ мухлиснинг қалбидан жой олса, юракка буйруқ бериб бўлмайди. Эшитаверади. Қолган ижодини қандай ижро қилиш санъаткорнинг ўзига ҳавола. Энди уларни виждонига боғлиқ ҳам деб бўлмайди. Жонли айтолмаслиги, кучи етмаслиги мумкин. Унга берилган куч жонли концерт учун етарли бўлмаслиги мумкин. Уни пулга ёки бошқа нарсага сотиб олиб бўлмайди. Энди яна бир гап мен зўр санъаткор бўлишим мумкин, лекин яхши одам бўлмаслигим мумкин ёки аксинча бундайроқ санъаткор бўлсам ҳам, жудаям яхши инсон бўлишим мумкин. Масалан, мен ҳақимда ўзи яхши айтадию, лекин одамгарчилиги йўқ, кеккайган деб айтади. Албатта кўпчилик мени билмайди. Лекин ўз фикрини айтган одамлардан мен хафа бўлмайман.\nБи-би-си: Жонли концертлар маълум бир кўникма, тажрибани берган бўлса керак...\nЖаҳонгир Отажонов: Бу йил учинчи концертим жонли. Ҳаяжон бўлмайди, деб ўйлагандим. Йўқ уч кун ҳам бошида ҳаяжон бўлди, қўрқдим тўғриси. Психологик томондан қийин бўлди. Бу йил ўтган йилгидан ҳам яхши ўтказишимиз керак, деган мақсад турганди. Бу йил ҳам яхши бўлди дейишди мухлислар. Энди кейинги йилда нима қилишни билмай турибмиз. Шундай одам ўзига талаби ошиб бораверади. Ҳозир кейинги йил концертимнинг 50-60 фоиз қўшиқлари ўйланган. Лекин улар ўзгаради, бошқалари киради. Қандай қилишим керак, деган савол биринчи бўлиб туради. Чунки мухлисларнинг асосий қисми мусиқани яхши тушунган, "қулоғи бор" одамлар.\nФиладелфиядан Санжар: Жаҳонгир оға, Ортиқ оғангизнинг ўғли Улуғбек оғангиз билан муносабатларингиз ёмонлашиб кетган эди. Яна қариндошчилик ришталарини боғлаб, хоразмчасига бир дуэт айтиш ниятингиз йўқми?\nЖаҳонгир Отажонов: (кулади) Алоқамиз ҳеч қачон ёмонлашмаган. Билмайман бу гап қаердан чиққан. Буям бир реклама. Шундай, у ўзининг оиласи, ижоди билан. Мен ўзимнинг оилам, ижодим билан банд. Лекин тан оламан, бир -биримизни кўрсак ёки кўрмасак, ўлиб қолмаймиз. Бу дегани бизнинг алоқамиз ёмон дегани эмас. Энди хоразмлик ўзи шунақа, сал қўполроқ бўлади. Мен билмайман, Улуғ акам ман билан дуэт айтади, деб айтолмайман. Лекин ман тўғриси у билан дуэт айтмайман. Бизни дунёқарашимиз умуман бошқа-бошқа. У мусиқага бошқача қарайди, мен бошқача қарайман. Улуғ акам жуда кучли мусиқачи. Мен унинг ёнига ҳам яқинлашолмайман бу борада. Мен кейин жуда "гордый"ман. Дуэт айтишим қийин. Ҳаракат қилганмиз бир-икки марта. Хижолат ҳам бўлиб қолишган. Шундан кейин дуэт айтмайман, деганман. Лекин Улуғ акам билан дуэт айтмасак керак, бу қизиқ эмас, яхши чиқмайди.\nНавоийдан Ҳумоюн: " Икки қалб" қўшиғингиз қандай яратилган. Қайси қўшиғингизни яхши кўрасиз? Жонли айтиб беринг, илтимос.\nЖаҳонгир Отажонов: Шавкат Азимов деган окахонимизнинг уйларига борганмиз янги чиққан пайтларим. Ҳозир Қўшма штатларда яшайдилар. Китоб совға қилдилар. Ундан бир-иккита шеърни қўшиқ қилганман. Билмаганман ўша пайт доим сўраладиган қўшиқ бўлади деб. Ўз ўрнида уларга ўз миннатдорчилигимни билдираман, соғ бўлсинлар. Яқинда яна юбордилар бир-иккита шеърлар. Худо хоҳласа, яна қўшиқ қиламиз кейинги концертларда. Энди жонли ижрога келсак... овозим ҳам жуда асал бўлиб турибди музқаймоқ ва пиводан кейин.\nБи-би-си: Сиз овозингизни асрашга ҳаракат қилмайсизми?\nЖаҳонгир Отажонов: Йўқ. Чанқасам ёзда муздай пива ичаман. Поворотти ҳақида ўқигандим. Бир умр музқаймоқ емай ўтган экан. Мен музқаймоқ ҳам ейвераман. Ўзи вақт келиб қолади. Тайёргарлигингни кўр, деган. Музқаймоқ нима у? Мен тўғриси, овозимни қизитмайманам, шундай тушаман, ашула айтиб кетавераман. Аввало Худоку, лекин охирги 10 йилда овозим бўғилмади. Худога шукр! Устозим Вячеслав Андреевич "Сен шамолласанг ҳам қўшиқ айтоласан", деган. Бу энди техникада, программа шунақа. (жонли куйлаб беради)\nБи-би-си: Раҳмат! Умида сўраган. Қайси қўшиқчиларимизни дунёга чиқишга арзийди, деб ўйлайсиз?\nЖаҳонгир Отажонов: Энди биласизми? Дунёда жуда ҳавас қиладиган санъат кетмаяптию, бизани ашулачиларимизни улардан ёмон дейишга.Кўпчилик ашулачиларнинг ўзи ҳам тайёр ашулани эшитадида, зўр деб ўйлайди. Чунки студиядан ҳаммаси зўр бўлиб чиқади. Лекин унинг шахсий санъати. илмини барибир билишмайди. Шунинг учун мен оммавий ўзбек санъатини бошқа давлатникидан ёмон деб айтолмайман. Чунки ўша аранжировка, ўша комьпютер. Ҳамма ишлатяпти уни, бутун дунё. Европа ўз мусиқаси билан кучли бўлса, биз ҳам ўз классикамиз билан кучлимиз.\nЛондондан Музаффар: Санъаткорлар орасида дўстлик йўқ, дейишади. Шу ростми? Сизничи, ҳамкасбларингиз орасида дўстларингиз борми?\nЖаҳонгир Отажонов: Ҳамкасбларим бор. Лекин дўстим деб айтолмайман. Биласизми, биров билан дўст бўлиш учун билимга эга бўлиш керак. Дўстликни ўзига яраша қонун-қоидалари бор. Дўст бўлиш учун ҳамма нарсага тайёр туриш керак. Оддий мисол, мен бир тўйда ўтирсамда, бошқаси келиб мендан олдин тушиб кетишга ҳаракат қилса, қандай дўстлик бўлиши мумкин. Ёки мендан кичикроқ санъаткор ўтирибди тўйда. Мен бориб э, мендан кичкинаку деб чиқиб кетаверсам, ҳурмат қилмасам қанақа дўст бўламан. Аввало ҳурмат бўлиш керак дўстликда. Санъаткорлар бир-бири билан дўст бўлиши учун қанақадир китоб ёзиш керак, унга амал қилиш керак. Бу, бўладиган э, ака яхшимисиз, қачон бир чойхона қилиб ўтирамиз, дегани дўстлик эмас.\nБи-би-си: Тенгдошларингиз орасида кимларни ўзингизга рақобатчи, деб биласиз?\nЖаҳонгир Отажонов: Биласизми, бизнинг санъаткорларимиз орасида қанақадир бир комплекс бор. Албатта рақобатда бу айтилмайди. Агар айтсам, бу менинг бозоримга халақит қилади. Шунинг учун комплекс бор деганимни ўзидан, тушунган одам тушуниб олади. Деталларини айтсам мен ютқизиб қўяман, эртага биров мени қайтара бошлайди.\nАмерикадан Ҳусан: Қандай ижодий ишлар билан бандсиз? Чет элга тўйга чақиришса, келасизми?\nЖаҳонгир Отажонов: Э, ёмонам борворамизу! Албатта борамиз. Энди ким чақиради, ўша ерда ишлаётган, яшаётган ўзбек чақирадику, тўғрими? Ишимизку. Дунёни кўриб келамиз баҳонада. Кўпроқ пул сўраймиз(кулади) ҳар ҳолда чет элку, деб.\nЎзбекистондан Нозима: Мен сизнинг ашаддий мухлисингизман. Мухлисларингизни эслаб қоласизми? Кутилмаган воқеалар ҳам бўлганми мухлислар билан?\nЖаҳонгир Отажонов: Энди ашаддий мухлис бўлсангиз, кўргандирсиз концертдаги кутилмаган воқеаларни. Кутилмаган воқеаларни кўпчилик саҳналаштирилган дейишади. Лекин менинг концертларимда ҳеч нарса саҳналаштирилмайди. Мен дикторсиз ва режиссёрсиз ишлайман. Чунки бу халақит қилади менинг йўналишимга. Бу дегани режиссёр яхши ишламайди, дегани эмас. Фақат менинг концерт услубимга режиссёр халақит қилади. Мени фикримни профессионал режиссёр қабул қилмайди. Унинг назарида профессионал нуқтаи назардан нотўғри ҳисобланади. Мени фикримча, худди шу йўналишда халққа яхши етиб боради. Жонли концерт бўлгандан кейин режиссёрнинг айтгани қайтариладиган концерт жонли ҳисобланмайди. Охирги концертда битта қиз билан кутилмаганда вальс ўйнаб қолдик, саҳналаштирилган дейишди. Лекин у бошқа жойда қайтарилмаган. Мухлиснинг кайфиятига қараб ўтказилади жонли концерт. Ашулаларнинг ўрни ҳам ўзгариб қолиши мумкин. Айтадику, отанг бозор-онанг бозор, деб. Барибир ўзлигимизга тортамизда. Фақат маданиятли тарзда, ҳамма нарсани тўйдай қилиб эмас, лекин халққа яқин қилиб ўтказиладида.\nБи-би-си: Кимлардан маслаҳат оласиз?\nЖаҳонгир Отажонов: Кўп маслаҳат сўрамайман. Мен санъаткорларда етишмаётган нарсалардан фойдаланишга ҳаракат қиламан. Ҳозир нима етишмаяпти. Оддийлик. Оддийлик эффектга айланиб қолди. Шунинг учун концертларимни оддий қилиб ўтказишга ҳаракат қиляпман. Ўзимам ундай жа эксклюзив эмасман. Кўпроқ оқ-қора кийиб юраман. Оқ-қорани яхши кўраман. Яъни, концертларимда ҳам артистлик қилмайман. Қандай бўлсам, шундай ўтқазиб чиқиб кетяпман. Йўқ нарсалардан фойдаланишга ҳаракат қиламан. Халққа ёқяпти ҳар ҳолда, мазза қилдик дейишяпти. Санъатимиз ривожланаверсин, халқимиз жонли қўшиқлар эшитаверишсин. Бахтли-саодатли бўлишсин! Раҳмат ҳаммага!\nАъзам Обидов: 'Ўзбек адабиётини дунёга тарғиб қилишни истайман'\nБеҳзод Муҳаммадкаримов: орзуим Амир Темурнинг етуклик даврини ўйнаш\nМашҳур ҳофиз Ортиқ Отажонов ўз ижоди, Хоразм 'Лазги'си ва 'Умр ўтар' қўшиғи ҳақида\nВиталий Пономарёв: Қирғизистон ҳодисалари қайта англаб етилмагунча вазият ўзгармайди\nСанжар Умаров: Бир кун келиб, ижобий ўзгаришлар бошланади...\nҚишлоқ хўжалиги бўйича таниқли олим Ахмад ҳожи Хоразмий Би-би-си тингловчилари саволларига жавоб берди\n'Андижонда давлат Акромийлар тижоратига дахл қилгач, улар қаршилик кўрсатишди'


Ёш америкалик аёллар тобора ота-оналари билан яшашни афзал кўрмоқдалар\n22:37 / 11.11.2015\n18 ёшдан 34 ёшгача бўлган америкалик аёллар тобора ота-оналари ёки бошқа қариндошлари билан яшашни афзал кўрмоқдалар. Бу ҳақда Associated Press ахборот агентлиги Pew Research Center тадқиқотига иқтибос келтирган ҳолда хабар бермоқда.\nЭкспертлар АҚШ аҳолини рўйхатга олиш бюроси маълумотларини ўрганиб, 2014 йилда 18 ёшдан 34 ёшгача 36,4 фоиз америкалик аёл ота-оналари ёки бошқа қариндошлари билан яшаганлигини аниқлашди. Бу 1940-йиллардан бери энг катта кўрсаткич бўлди, ўша кезларда\n36,2 фоиз америкалик аёллар оилалари билан яшашни афзал кўришган.\nОта-онаси ёки бошқа қариндошлари билан яшашни хуш кўрган америкалик ёш йигитлар 42,8 фоизни ташкил қилган (1940 йилдаги 47,5 фоизга нисбатан).\nТаъкидланишича, ёш йигит-қизлар 2000 йилдан кейин кўпроқ уйда қолишни ёки унга қайтишни бошлашган. 2000-йиллар охиридаги уй-жой бозоридаги сусайиш ва пасайиш оқибатида юзага келган иқтисодий мавҳумлик сабабли бу жараён фаоллашган.


Сатира: Нофизий Амриқо сафарида (3) | Jahonnoma\nУ ҳаммомда гўлахи эди. “Гўлахий” тахаллуси билан шеърлар ҳам ёзган. Зўрлари ҳам бор, мана бунақа:\n“Айғир қочса уюрданооов,\nБия қочса бу ерданооов\nҲўкиз қочса сийирданооов,\nНега сен қочмайсан?”\nШундай деб ўзи қочиб кетганди. Қочиш тарихи ҳам бор.\nБир куни ҳаммомнинг аёллар бўлимида жўмракнинг “қўли” синиб қопти. Сувсиз қолган хотин-халажнинг қий-чувидан, сантехтикни тополмаганидан боши болта, кўти кунда бўлган ҳаммомчини четлаб, гўлахи ичкарига кирибди:\n-Ҳамма кўзини юмиб турсин, мен жўмракни тузатаман,- дебди.\nБирданига жағлар ёпилиб, кўзлар тўсилибди. Оломоннинг орасидан ҳам битта ақлли чиққандек, ҳаммомда ҳам калласи калбаса бўлмагани топилибди. Ўша сочи узун, ақли ҳам калта бўлмагани бармоқларининг орасидан кўриб қолибдики, гўлахи уларни лақиллатиб, энди томоша қилиб ўтирган экан.\nОсмон узилиб ерга тушибди. Гўлахи ишдан ҳайдалгани майликуя лекин ори бор эрларнинг калтакларидан ҳам қочиб, Қозоғистонга ўтиб кетибди. У ерда ООНга “Мени укемет қувиб юрибди” деган экан, мухолифиятдан ҳужжат сўрашибди. Кимдир унга фалончининг душмани фалончи, унинг ўзини мақтаб, душманини қоралаб мақола ёзсанг, тавсиянома беради, дебди. Гўлахи нимани ёзаман деб турса, мақолани ёзиб ҳам беришибди. Унга бармоғига туп-туплаб имзо босиш қолибди, холос.\nШундай қилиб, Нью Йоркка келиб қолган. Лекин у овози укки, бири икки бўлмайдиган тоифадан. У секин кеб, текин еб, тўхтамай отишни ва хўриллаб ётишни истайди. Гўлахи бўлсин, олов ёқмасин. Марди бўлсин, кори бўлмасин.\nМана энди у катта бир шаҳарнинг латта бир мери билан ошналиги, ресторан очволиб мер билан қиттай-қиттай, шиттай-шиттай қилишлари, Ўзбекистоннинг элчиси ҳар куни келиб оёғини ўпиб, топганини қўпиб кетишини айтвотти. Унинг бу гапларига бошқа биров ишониши мумкин. Чунки осмонда чет элнинг ҳарбий самалёти кўринса ҳам “Шу пайтгача Худога ишонмасдим, бугундан бошлаб намоз ўқишни бошлайман, бу Худонинг менга кўрсатган каромати” деб ўзини таппа ташлайдиган бизнинг одамлар бунақанги гўлахиларнинг гапига асфалат бўлишади.\nҲозир бир “сузиб”, Гўлахининг ўпкасини узиб бераман. Бу сенсация бўлади:\n-Ошна шўттаман, сенинг шаҳарингда, адресингни айт, такси билан кевомман!\nТелефоннинг нариги томонида бир йиллик жим-житлик бошланди. Фақат гўлахининг ларс-ларс нафас олишини эшитаман, холос. Ўлиб-нетиб қолмасин, деб яна ўзим гапирдим:\n-Вашингтонияда эдим. Бир ҳафта фалончи аканинг меҳмони бўлдим, сени ҳам бир кўриб кетиш орзуим бор, нима дединг гўлахи?\nЭнди нафас олиш ҳам эшитилмай қолди. Эҳ, авом… Унинг ҳаётини қутқазиш учун ҳаракатда давом:\n-Ўша мерга айтсанг ҳам бўлади, у кутиб олиб саникига олиб боради, ўзинг овора бўма. Балки Ўзбекистоннинг элчисига айтсанг менинг ҳам оёғимни ўпиб-ўпиб, сеникига олиб борармиди?\nҲа, тилим қурсин-а? Гўлахи ошнамнинг кимлигини билган ҳолда нималар деб қўйдим. Телефон шартта узилиб қолди. Мана энди қанча уринмайин, қанча суринмайин зайнит. Тўхта, балки у мерга ёки элчига телефон қилаётгандир? Афандига ўхшаб ўзим ҳам ўзимга ишона бошладим. Нима бўлса ҳам ўзбекманку? Ишонмай қайси гўрга борардим? Хайриятки таксида эмас, вокзалдаман.\nОшнамга номер ташлайвериб, охири соткам ўлиб қолди. Батариясини зарядка қиламан десам одноразовий экан. Ўле-е! Ана у бойвачча окамдан ҳам хафа бўлдим. Шунақа телефон ҳам олиб берадими? Олиб берсанг “Айфон” олиб бермайсанми, сайфон!\nМана энди вокзалда кетганнинг кетига, келганнинг бетига қараб Гўлахийнинг шеърини хиргойи қиб ўтирибман:\n“Оёғидан қулаганлар турааармиш,\nТаёғидан қулаганлар турааармиш,\nҚаёғидан қулаганлар турааармиш,\n« Сатира: Нофизий Амриқо сафарида (2) Сатира: Нофизий Амриқо сафарида (4) »


Бобур ўз сатрларида образларни моҳирона ифодалашга эришган. Масалан, Умар Шайх Мирзонинг ташқи кўриниши ва одатлари юзасидан мисраларга эътибор беринг: “У паст бўйли, пахмоқ соқолли, лўппи юзли, тўла киши эди. Тўнни бисёр тор кияр эди, андоғким, боғ боғлатурда қорнини ичига тортиб боғлатур эди, боғ боғлағондин сўнг ўзини қўя берса, бисёр бўлур эдиким, боғлари узулур эди. У киймоқда ва емоқда бетакаллуф эди. Дасторни дасторпеч чирмар эди. Бу таъриф ила биз Бобур отасининг кўриниши ва одатлари ҳақида ёрқин тасаввур ҳосил қилишимиз мумкин.\nБобур Султон Аҳмад Мирзо, Султон Маҳмуд Мирзо, Бойсунғур Мирзо ҳамда Султон Ҳусайн Мирзонинг кўриниши ва урф-одатларини ҳам тасвирлайди. Уларнинг барчаси темурийлар сулоласи вакиллари ва Бобурнинг қариндошлари. Бу таърифлар жуда ёрқин ва жуда қизиқарли.\n“Султон Аҳмад Мирзо баланд бўйли, кучли, қунқор соқолли ва қизил юзли одам эди”.\n“Султон Маҳмуд Мирзо паст бўйли, бақувват, бурма соқолли, суҳансизроқ киши эди”.\n“Бойсунғур Мирзо улуғ кўзли, қўба юзли, ўрта бўйли, туркман чеҳралик ва малоҳатли йигит эди”.\n“Султон Ҳусайн Мирзо қийиқ кўзли, шеркелбат киши эди. Белидан пасти ингичка эди... Мафосил хасталиги туфайли намоз ўқий олмас, рўза ҳам тутмасди”.\nУларнинг ташқи қиёфаси ҳақидаги таърифлари аниқ ва ёрқин, биз уларнинг кўринишини осонгина тасаввур қилишимиз мумкин. Қизиғи шундаки, гарчи Султон Аҳмад Мирзо ва Султон Маҳмуд Мирзо туғишган ака-ука бўлса-да, биринчиси баланд бўйли, кейингиси эса паст бўйли эди. Бироқ уларнинг иккиси ҳам бақувват эди.\nБобур Умар Шайх Мирзонинг хулқ-атворини қуйидагича тасвирлайди: “У ҳанафий мазҳаблик ва покиза эътиқодлик киши эди, беш вақт намозни тарк қилмас эди. Умрий қазоларини тамом қилиб эди, аксар тиловат қилур эди. Ҳазрат Ҳожа Убайдуллога иродати бор эди, суҳбатлариға бисёр мушарраф бўлуб эди. Ҳазрат Ҳожа ҳам фарзанд деб эдилар. Равон саводи бор эди”. “Ҳамсатайн” ва маснавий китобларни ва тарихларни ўқуб эди. Аксар “Шоҳнома” ўқур эди. Таъби назми бор эди, вале шеърға парво қилмас эди”.\nЮқоридагилар билан Бобур отасининг ҳақиқатпарварлигини баён этади ва отасининг гўзал хулқига мисол келтиради. “Бисёр саховати бор эрди. Хулқи дағи саховатича бор эрди, хушхулқ ва ҳарроф ва фасиҳ ва ширин забон киши эрди, шу жўва мардона киши эрди. Ўқни ўрта чоғлиқ отар эди, бисёр зарб мушти бор эди, анинг муштидан йигит йиқилмоғон йўтур. Мулкгирлик дағдағаси жиҳатидин ҳейли ярашлар урушқа ва дўстлуқлар, душманлиққа муб аддал бўлур эди. Бурунлар кўп ичар эди, сўнгралар ҳафтада бир-иккита қатла суҳбат тутар эди, хушсуҳбат киши эди. Тақриб била ҳўб абёт ўқур эди”.\n“Бобурнома”даги персонажларга Бобурнинг тавсифи ёрқин ва ранг-баранг. Унинг ўзи тавсифлари тамойилини қуйидагича изоҳлайди: “Мен бор ҳақиқатни ёздим... Мен нима содир бўлганини борича ёздим. Менинг ҳикоямда ҳар бир нарсанинг ҳақиқатини ёзишни ва ҳар бир ҳодисани айнан қандай содир бўлганини тушуришни вазифасини қўйдим. Мен ўз қариндошларим орасида кўрган ҳар қандай яхшилик ва ёмонликни белгилаб қўйганимдан сўнг, ўз ватандошларим ва мусофирларимнинг барча фазилатларини ва камчиликларини аниқладим”.\nБобур ўз даврининг ҳукмдорлари ҳамда шаҳзодаларига тенг мақомга эга бўлганлиги сабабли, улар ҳақида ҳамма нарсани билган ва кўрган нарсаларини айнан қоғозга туширган. Қаҳрамонларни тавсифлаш орқали вақт фазаларини аниқлаштириш бу асар тарихий ёзувида беқиёс ҳамда ўзига хос усул бўлган. Биз уни ўз давридан илгарилаб кетган, деб айта оламиз.\nБобур қаҳрамонларининг ажойиб тавсифлари туфайли биз яқин келажакда темурийлар сулоласининг инқирозга юз тутишини шубҳасиз тахмин қила олишимиз мумкин.\nБобур ва “Бобурнома” ҳақида айтилмаган фикрлар ҳали жуда кўп. Боиси, асар ҳам, унинг муаллифи ҳам ҳар бир замонда жаҳон адабиётининг беқиёс мулки ҳисобланади.\nЯпониянинг Рюкоку университети профессори, бобуршунос олим.\nМазкур рукндаги бошқа мақолалар: « Диний бағрикенглик — халқимизга хос фазилат\tТошкент марказий экобоғида “Назм гулшани” мавзуида акция »


Чақалоқнинг жасади шунга ўхшаш зовурдан топилган.\nОзодликнинг Урганчдаги манбасидан олинган маълумотга кўра, чақалоғи зовурдан топилганидан бироз ўтиб ушланган 31 яшар аëл (унинг исми-шарифи Озодликка маълум¸ аммо тергов манфаатларидан келиб чиқиб¸ эълон қилинмаëтир -таҳр.) ҳозирда ҳибсда сақланмоқда. Урганч туман прокуратураси Ўзбекистон Жиноят Кодексининг 99-моддаси - "Онанинг ўз чақалоғини қасддан ўлдириши" моддаси билан жиноят иши қўзғаган.\n"Ишни прокуратура кўриб турибди. Ўзи воқеа шу йилнинг февралида бўлган. Ўша куни "Довдан" зовурининг ёқасида бир ўзи боласини туққан. Афтидан бола ўлик туғилган ва бу аёл болани сувга ташлаган. Кейин чақалоқни 25 февраль куни кундузги бирларда сувдан топишган. Чақалоқ жасадини экспертиза қилишганида, унинг сувга ўлик ҳолда ташлангани, тан жароҳатлари йўқлиги аниқланган. Ҳозир тергов бораяпти", деди Урганчдаги исми ошкор қилинмаëтган манба.\nУрганчдаги манбалардан олинган маълумотга кўра, ҳуқуқ-тартибот идоралари уни енгилтабиат аёл сифатида қайд этган:\n"Эрсиз, енгилтабиат аёл бўлган, деб ёзилганда ҳужжатларда. Унга-бунга бориб-келиб юрган. Болани ҳам эрсиз туққан ва сувга ташлаб кетган. Нимага бундай иш қилган, оиласи қаёққа қараган, боланинг отаси ким - прокуратура суриштириб турибди ҳозир", деди Озодлик манбаси.\nОзодликка маълум бўлишча, Урганч тумани Ғойбу қишлоғида яшаган бу аëл муқаддам ҳам Ўзбекистон Жиноят Кодексинининг 168- моддаси асосида "товламачилик"да айбланиб¸ судланган.\nОзодликка оддий ўзбекистонликлардан туғилиши билан ўлдирилган ëки ташлаб кетилган чақалоқлар ҳақида хабарлар келишда давом этмоқда.\nШу йилнинг 2 февралида Қашқадарёнинг Чироқчи тумани Тиббиёт бирлашмаси Гинекология бўлимининг ҳожатхонасидан 8 ойлик ҳомила мурдаси топилган эди. Чироқчи милицияси ўлик чақалоқнинг ДНК анализлари асосида уни онасини қидирмоқда.\nЎтган йил июль ойида ҳам Чироқчи туман марказидаги мактаб ахлатхонасида итлар ғажиб кетган янги туғилган чақалоқ жасади топилган эди.\nАндижонда эса туғилиши билан бўғиб ўлдирилган чақалоқ мурдасининг ахлат қутисидан топилиши катта шов-шувга сабаб бўлганди. Тергов давомида боланинг онаси аҳлат қутиси турган сауна ошхонасида ишлайдиган ёш қиз экани аниқланган.\nЎтган йили яна Хоразм вилоятининг Шовот туманида 19 яшар қиз туққан чақалоғини молхонага ташлаб кетган ва бир неча соатдан кейин топилган чақалоқ касалхонада жон бергани қайд этилган эди.


1. Ҳисор тизмаси ва Ғарбий Тянь-Шанга хос камёб тур.\nБаландлиги 3–4 м, баъзан 6–10 м га етадиган паст бўйли дарахт. Ноқулай шароитда ўсганда бута шаклида ҳам учрайди. Бир йиллик новдалари кулранг-қўнғир, кўп йиллик поялари эса жигарранг. Барглари мураккаб, тоқ патсимон, 7–9 жуфт, узунлиги 30 см га етади. Барг банди қанотчали. Гуллари яшилоқиш, поянинг учида чўзиқ урчуқсимон тўпгул ҳосил қилади. Меваси йирик, тиғиз, юмалоқ, тўқ қизил рангли, нордон. Уруғи (данаги) овал шаклида, қаттиқ.\nСурхондарё, Тошкент вилоятлари: Ҳисор тизмаси (Тўпаланг ва Хондиза дарёларининг ҳавзалари) ва Ғарбий Тянь-Шанда, Чотқол тизмаси (Қоронқулсой)да тарқалган.\nДенгиз сатҳидан 1200–1400 м баландликда қуруқ шағалли ва тошли ёнбағирларда ўсади. Очиқ жойларда ўсувчи ёруғсевар ўсимлик.\nКам учрайди, онда-сонда кичик туплар ҳосил қилади.\nЎтин сифатида ишлатилади ва ёш ниҳоллари чорва моллари томонидан оёқости қилинади.\nАндижон ва Тошкент вилоятларида экиб ўстирилмоқда.


ИШ ЎРНИ : ЖИЗЗАХ, ҚАРШИ, НУКУС, ВА ТОШКЕНТ/ТОШКЕНТ ВИЛОЯТИГА. в Узбекистане на портале Apteka.uz\nИШ ЎРНИ : ЖИЗЗАХ, ҚАРШИ, НУКУС, ВА ТОШКЕНТ/ТОШКЕНТ ВИЛОЯТИГА.\nДобавлено 22-11-2016 10:34:03\nМахаллий ишлаб чиқарувчи Neomed Prod (www.neomed.uz) компанияси Тиббий вакилларни ишга таклиф этади.\nКомпания Ўзбекистонда 12 йилдан бери фаолият юритмоқда ва сифатли препаратларини ишлаб чиқармоқда.\n- Олий Тиббий ёки Фарм маълумот.\n- Иш тажрибасига камида 1 йил бўлиши.\n- Маъсулиятли ва киришимлилик.\nБиз таклиф этамиз.\n- Ойлик маош 1,5 млн суммдан бошлаб, йўл кира ва телефон .\n- Дўстона коллектив, Корпоратив йиғилишлар йилига 2 мартта;\n-Махаллий, мураккаб бўлмаган ва врачлар томонидан яхши таниш хамда узоқ вақт текширилган препарат.\n- Рекламалар мавжуд;\n- Регуляр тренинглар ва иш жойида қўллаб қувватлаш;\nКонтакт шахс: Умида - 99893 555-80-12\nРезюмени шу почтага юборинг: strategy@neomed.uz ёки yuriy.naumov@gmail.com\nКомпания махсулотлари билан қуйидаги www.neomed.uz сайти орқали танишишингиз мумкин.


Мен ўқиган китоб » Ангор тумани ҳокимлиги\n17.02.2020 181 0 root\nАнгор туманидаги 4-умумтаълим мактаби “Қўштегирмон” маҳалласи ҳудудида жойлашган. Ушбу мактабда 754 нафар ўқувчига 64 нафар ўқитувчи таълим тарбия бериб келмоқда. Ўқувчиларнинг бўш вақтларини мазмунли ташкил этиш ҳамда уларни 5 та муҳим ташаббус йўналишлари бўйича ташкил этилган тўгаракларга жалб қилишга эътибор қаратилган. Бугун ҳам 4-йўналиш бўйича “Мен ўқиган китоб” номли тадбир ташкил қилинди.\nУнда ўқувчилар ўзлари ўқиган асарлар ҳақида тенгдошлари билан ўртоқлашди. Шунингдек, шеъриятхонлик ҳам ўтказилди.Албатта, бундай тадбирларнинг ташкил этилиши ўқувчиларнинг китобга бўлган меҳрини янада ошириб маънавий дунёқарашини бойитади.\nАнгор туманидаги умумтаълим мактаблари ўқувчилари ўртасида ўтказиб келинаётган “5 ташаббус 5 имконият” танлови давом этмоқда.\nМуҳтарам Президентимиз Ш.М.Мирзиёевнинг 2019 йил 19 март кунидаги видеоселектор йиғилишида юртимизда ёшлар маьнавиятини юксалтириш ва уларнинг бўш


‘Ҳазрати палов’да Ўзбекистон ва ўзбек палови ғолиб - BBC News O'zbek\n‘Ҳазрати палов’да Ўзбекистон ва ўзбек палови ғолиб\nImage caption Танлов ғолиби - "Изобилие"("Барака") палови (Москва шаҳар ўзбеклар миллий-маданий автономияси суратидан фойдаланилди).\nМосквадан олинган хабарларга кўра, халқаро ҳайъат аъзолари нафақат мазаси, балки-да тайёрланиш техникаси, ташқи кўриниши ва тақдимотига ҳам қараб, бу каби хулосага келишган.\n"Ҳазрати палов" танлови иштирокчиси бўлган тўққиз давлат: Тожикистон, Афғонистон, Озарбайжон, Эрон, Қозоғистон, Қирғизистон, Покистон ва курд жамоаси вакиллари орасидан устунликни Ўзбекистон жамоасига беришган.\nТафсилотлари яна видеолавҳамизда - назардан қочирманг.\nБу йилги халқаро хайрия танловининг биринчи босқичи шу дам олиш кунларида Россия пойтахти Москвада бўлиб ўтган.\nТадбир доирасида яна миллий либослар намойиш этилган, шарқона куй-қўшиқ, рақслар ижро этилган, турли кўргазмалар ҳам ташкил этилган.\n"Ҳазрати палов" бу йил ҳам Москвада бўлган минглаб одамларнинг эътиборларини ўзига жалб қилган, хабарларга кўра, танлов иштирокчилари томонидан тайёрланган палов ва бошқа таомлар таъмини татиб кўриш учун узундан-узоқ навбатлар тизилиб кетган.\nРоссиянинг қоқ бағрида ғолиблик учун кураш олиб борган бу тўққиз давлатни танловда ўз миллий жамиятлари ва элчихоналари вакиллари намоён этишган.\nБирлари қўйнинг қовурғаси, бошқаси мол гўшти, яна нўхат, ҳўл ва қуруқ мевалар, каштан ёнғоғию турли сабзавотлар солиб, ҳар бир иштирокчи жамоа паловни фақат ўзларига хос услубда тайёрлашган.\nУларнинг "ижодлари маҳсули"ни баҳолаган турфа миллатли ҳайъат таркибига эса, Россиядаги етакчи кулинария танқидчилари, Шарқ ошхонасининг билимдонлари, санъат ва маданият арбоблари, таниқли журналистлар, айрим номдор чет эл ресторанлари Бош ошпазлари киришган.\nБу ҳайъатга раислик қилиш эса, Ўзбекистон Ошпазлар уюшмасининг фахрий аъзоси, уста ошпаз, кўплаб машҳур таомлар китоби муаллифи Ҳаким Ғаниев зиммасига юклатилган.\nЎзбекистонлик таниқли ва истеъдодли ошпаз, "Chustiy cuisine" ресторанлар тармоғи раҳбари, Oshxona.uz сайти блоггери ва асосчиси Баҳриддин Чустий 2015 йилда уюштирилган "Ҳазрати палов" илк танловининг иштирокчиси бўлади.\nУнинг Тошкентдан Би-би-си Ўзбек Хизмати билан суҳбатида айтишича, бу каби танловда ғалаба қозониш осон иш эмас.\n"Адашмасам, етти-саккиз давлатдан жаъми 18 та жамоа бор эди. Уларнинг ичида Аргентина ҳам бор эди, ҳоказо ва ҳоказо...Ҳиндистон ҳам бор эди, Тожикистон ҳам...Рақобатчилар кўп эди, Ўзбекистоннинг ўзидан бир нечта иштирокчи бор эди. Рақобат жуда кучли эди. Мен, масалан, учинчи ўринни олишни хаёл ҳам қилмаган эдим аслида", - дейди Баҳриддин Чустий.\n"Энг асосийси - ютуқ эмас, иштирок, дея борганмиз. Лекин ютуқли ўрин насиб қилган. Жудаям хурсанд бўлганмиз. Албатта ҳаяжон бўлган".\n"Ўшанда пиширган паловим 90 фоизга ўзим истагандек чиққан, бир 10 фоизча ўхшамаган. У пайтда онлайн рўйхатдан ўтиларди. Ҳар бир иштирокчи ўзининг рецептини бериши керак эди. Кўрганимда ҳар хил ошлар бор эди: Тошкентча, Хоразмча, Самарқандча ва ҳоказо...Аммо девзира гуручидан бўлган водий оши йўқ эди. Шу боис ҳам, мен девзира гуручидан тайёрланувчи Фарғонача чойхона оши таклифини киритган эдим. Аммо Ўзбекистондан чақиртирган девзира гуручим ўша пайтда етиб келмаган. Ва гуручни Москвадаги Дорогомиловский бозоридан сотиб олишга мажбур бўлганман. Афсуски, гуруч биз истагандек бўлмаган. Бироз ҳисобда адашиб қолганман, яъни...", - дея ўзининг "Ҳазрати палов" танловидаги хотиралари билан ўртоқлашади бу суҳбатдошимиз.\nАён бўлишича, бу йилги "Ҳазрати палов" танловида "Изобилие" - "Барака", номланувчи палов Ўзбекистон жамоасига ғалаба келтирган.\n"Таъбир жоиз, Москва замонавий палов дунёсининг юлдузи бўлган Ҳаким Ғаниев шогирдлари тайёрлаган ошнинг ҳаммасидан зўр бўлиши табиий эди. Унга паловга солиниши мумкин бўлган ҳамма нарса солинганди. Алоҳида бўлиб турган қўйнинг қовурғаси дейсизми, бедананинг тухумлари, нўхат, анор доналари, беҳи, ҳамма, ҳаммаси...палов ҳақиқатан мазали эди", - дейди халқаро ҳайъат аъзоси, Москвадаги Фарғона.ру интернет нашри Бош муҳаррири Даниил Кислов.\n"Ҳайъат аъзолари ҳамма нарсани инобатга олишди: таомнинг қандай идишда тақдим этилгани, қандай безак берилгани, "иш жойи"нинг қанчалик лозим меъёрлар асосида ташкил этилгани, (чунки очиқда тайёрлангани боис, ҳамма нарсани четдан келтириш лозим эди, сувни ҳам ва худди шунинг баробарида тозалик тартиб-қоидаларига риоя этишингиз, четдагиларга халақит бермаслигингиз ҳам тақозо этиларди) - баҳо беришда бу параметрларга ҳам диққат қилишди", - дея ўз сўзларида давом этади бу суҳбатдошимиз.\n"Ўзбекистон, Марказий Осиёда туғилган ва ошпазликка уста ҳар қандай инсон яхши биладики, паловнинг қанчалик яхшилигини гуручи белгилайди. Агар, гуруч ёмон бўлса ва маромига етказиб, тайёрланмаса, уни ҳеч қандай безак ёки нарса билан яхшилай олмайсан. Ўзбекистон жамоаси тайёрлаган палов эса, қолганларидан ҳар бир жиҳатдан ажралиб турарди. Гуручи ҳам қиёмида, таъми ҳам ажойиб, кўриниши ҳам байрамона эди", - дея хулоса қилади Даниил Кислов.\nБу йилги "Ҳазрати палов" танловида 2-ўрин курд жамияти вакилларига насиб этган бўлса, учинчи ўринни Тожикистон жамоаси вакиллари эгаллашади.\n"Томошабинлар эътирофи мукофоти" эса, фестиваль аксарият меҳмонларининг якдил овозлари билан қўшни Қирғизистон жамоасига берилади.\n"Бишкек, Жалол-Обод ва Қирғизистоннинг бошқа бир қанча вилоятларидан бўлган қирғиз йигитлари ростмана ўзбекча - Ўшча палов тайёрлашди. Фарғона водийсига хос бир палов, Ўзганнинг гуручидан тайёрланган ва "Эркак оши", деб номланганди. Бу палов ҳам менга ёқди. Москваликлар ҳам ёқтиришди. Кейин билсак, уни олқишлаган москваликлар паловни яхши тушунувчи асли Фарғона водийсиликлар бўлиб чиқишди", - дейди бу ош ҳақида сўз кетганда халқаро ҳайъат аъзоси бўлган суҳбатдошимиз Даниил Кислов кулгусини яшира олмай.\nЎз ўрнида эслатиб ўтиш жоиз, Москва мезбонлик қилган бу йилги "Ҳазрати палов" танлови ўзбекча ва тожикча палов Бирлашган Миллатлар Ташкилоти ЮНЕСКО жамғармаси томонидан "Инсониятнинг номоддий маданий мероси" рўйхатига киритилишидан тўрт ой ўтиб уюштирилган.\nТадбир ташкилотчиси бўлган Россиянинг "Фабрика фестивалей" ширкатининг билдиришича, Москвадаги танлов бу йил ҳисобидан фақат бошланиши бўлади.\nЖорий йил якунига қадар яна Сочи, Ростов-на-Дону, Санкт-Петербург, Уфа, Самара, Нелидово, Волгоград, Севастополь, Астрахань ва Кавминводыда "Ҳазрати палов" танловининг кейинги босқичларини ўтказиш режасидалар.\nСўнгги янгилик манзарасида Ўзбекистон Ошпазлар Уюшмаси раиси Акбар Умаровнинг Би-би-си Ўзбек Хизмати билан суҳбатида айтишича, бу каби тадбирлар Ўзбек халқи маданиятини тарғиб этиш, Ўзбекистонни дунёга танитишда жудаям катта хизмат қилади.\n"Биламизки, ҳар бир давлатнинг ўзининг тарихий обидалари бор. Ҳар бир халқнинг ўз маданияти бор. Албатта, бизлар ҳам шу палов орқали ўзимизнинг маданиятимиз, тарихимиз, керак бўлса, халқимизнинг қанчалик саховатли эканини танитиб борамиз...Меҳмондўстлигимиз шу таомларни тайёрлаб, кўпчиликни кутиб олиб, уларга тортиқ қилиш орқали етказишда кўринади. Албатта, бунақа тадбирлардан кейин бошқа халқларнинг юртимизга нисбатан, халқимизга нисбатан ҳурмати умуман чексиз бўлади", - дейди у киши.\nХудди шу манзарада узоқ йиллардан буён Москвада яшаб, меҳнат қилиб келаётган ўзбекистонлик суҳбатдошимизнинг ўз кузатувларидан келиб чиқиб айтишича, маҳаллий аҳоли ўзбекларнинг миллий паловини жуда яхши кўришади ва ҳозирга келиб, фарқлаш даражасигача ҳам боришган.\n"Ҳатто, шу даражага боришганки, масалан, Самарқанд оши, Бухоро оши ёки Андижонча ош, ҳаммасининг фарқига боришади, оқ ош...".\n"Аммо москваликлар орасида энг машҳур ўзбек ошлари Тошкент ва Марғилончаси бўлади", - дейди бу суҳбатдошимиз.\nУ кишининг айтишича, шу кунларда Россия пойтахти ресторанларида бир килограмм гуручдан тайёрланган ош 7-8 кишига 20-25 АҚШ долларига тушади.\nШу боис, тушликка бўладими ва ёки кечки овқатга, ўзбек паловини дўстларингиз билан бирга, бир даврада ўтириб танаввул қилмоқчи бўлсангиз, чўнтагингиз бемалол кўтаради, кишига оғирлик қилмайди- дейди бу суҳбатдошимиз.\nСўнгги йилларда Москвада ўзбек миллий таомлари тақдим этувчи ресторан ва емакхоналар сонининг кескин ортгани кузатилади.\nЎзбек таомларини хуш кўрувчи маҳаллий аҳоли назарда тутилмаганда ҳам, бутун Россия бўйлаб меҳнат қилаётган биргина марказий осиёлик муҳожирлар сонининг ўзи қарийб олти миллионга етиши айтилади.\nАгар, тадбир расмий веб саҳифасида имконли бўлган маълумотларга таянилса, бу лойиҳадан мақсад - Шарқ ошхонасини оммалаштириш.\nРоссияликларни Шарқ маданияти билан янада яқиндан таништириш.\nРоссия ва бошқа қўшни давлатлар халқларини бир-бирлари билан имкон қадар жипслаштириш.\nКам таъминланган, эҳтиёжманд ва хаста инсонларга кўмак беришдир.


Александр Гейнрих: Эрон ва Хитойдан очко олсак, Жанубий Корея билан ўйин ҳал қилувчи бўлади / Ўзбекистон янгиликлари, энг сўнгги хабарлар\nСПОРТ 1 Шархлар 5238 кўрилди\nиюн 10 / 2017\nФИФА мухбири Александр Гейнрихнинг Сурия билан ўйинда олган селфисига олдиндан тайёргарлик кўрган-кўрмагани ҳақидаги саволга қуйидагича жавоб берди:\n“Сурия билан ўйиндаги селфи ўз-ўзидан келиб чиқди. Журналист Нодирхўжа Йўлдошев телефонини менга узатди ва ажойиб эҳтирослар остида селфига тушдик”.\nЎзбекистонлик ҳужумчи Россияда бўлиб ўтадиган Жаҳон чемпионатига чиқиш истаги ҳақида қўйидаги фикрларни билдирди:\n“Россиядаги ЖЧга боришни жуда ҳам хоҳлар эдим. ЖЧ қандай экани ҳақида тушунчага эгаман, чунки 2003 йили БААдаги U-20 Жаҳон чемпионатида иштирок этганман. Россиядаги ЖЧ–2018 турнирида қатнашиб, кейин фаолиятимни тугатишни истардим”.\nАлександр Гейнрих Ўзбекистон сафида гол урса қандай нишонлаши ҳақидаги саволга қуйидагича фикр билдирди.\n“Навбатдаги голимни қандай киритишимни ТВ орқали кўрасиз. Бу сиз учун ‘сюрприз’ бўлади”, – дея интервьюга якун ясади Александр Гейнрих.\nУйининиз яхши чикмаебди! Ешлар уйнаш керак! Каридиниз билсангиз агар!


Ўрмон хўжалиги ходимларининг бепарволиги туфайли Нукус туманида ўрмон ёнди- Kruz.uz\nЎрмон хўжалиги ходимларининг бепарволиги туфайли Нукус туманида ўрмон ёнди\n10:37, 01.06.2017 1472 0 Нукус тумани\nЮртимизга бахор келиб, кунларнинг исиб бориши билан фуқароларимиз тамонидан ободонлаштириш ишлари олиб борилади. Ободонлаштириш ишларини олиб бориш давомида қуруқ ўт-чўпларни ёқиб қаровсиз қолдириш натижасида ёнғинлар келиб чиқиш ҳолатлари аниқланмоқда.\nАйниқса, ўрмонда хўжалигида умуман олов ёқиш мумкин эмас. Бу ҳақида фуқароларни огоҳликка чорлаб, ўрмонда хўжалигини кўз қорачигидек асраб-авайлашга жавобгар бўлган ўрмон хўжалиги ходимларининг ўзлари томонидан олов ёқиб ўрмонни ёқиш ҳолатлари юз бераётган бўлса бошқа фуқаролардан нима кутиш мумкин?\nҚР ИИВ ЁХБ Ёнғин техник лобораторияси катта омилкори сафдор Айбек Абдирахмановнинг хабар беришича, жами 6 нафар ўрмон хўжалиги ходимларининг бепарволиги сабабли Нукус тумани Арбаши ОФЙ худудида ўрмон ёнғини келиб чиқди.\n5 май куни соат 12:03 атрофида Нукус тумани Арбаши ОФЙ ҳудудидаги ўрмон хўжалигига тегишли бўлган экин майдонидаги қуруқ ўт-чўпларни тозалаш мақсадида уларни ёққан ва шамолнинг кучайиши натижасида Бозатау канали ёқасидаги ерларга ўтиб кетишига сабаб бўлган.\nЁнғин натижасида ўсиб турган дарахтларга зарар етган. Ёнғиннинг келиб чиқишига ўрмон назоратчиси И.М бошчилигида жами 6 нафар ўрмон хўжалиги ходимларининг бепарволиги сабаб бўлган. Натижада келтирилган зарар 20 млн сўмдан ортиқни ташкил қилмоқда.\nОлов ёқиб ўрмонга ва қолаверса она табиятга зарар этказиш ўрмон хўжалиги ходимлари учун исноддир.


Оёғида мўйқалам тутган Зуҳра танловларни забт этмоқда\nОёғида мўйқалам тутган Зуҳра танловларни забт...\n07.06.2018 17:45 0 9360\nБугун Зуҳра Усмонова 18 ёшда. Пайариқ қишлоқ хўжалик касб-ҳунар коллежи ўқувчиси. У ўтган йили ёшлар ўртасида ўтказиладиган «Юрт келажаги» танловининг вилоят босқичида ғолибликни қўлга киритиб, Тошкентда ўтказилган «Юксак маънавиятли авлод» танловининг республика босқичида ҳам биринчи бўлди.\n«Zarnews.uz» сайтида ёзилишича, Пайариқ туманидаги Бирлашув маҳалласида яшовчи Зуҳра Усмонова шифокорларнинг эҳтиётсиз муолажалари оқибатида болаликдан иккала қўли фалаж бўлиб қолган. Шундай бўлса-да, бу Зуҳрага рассомликни танлаш учун халал бера олмаган.\nТўрт-беш ёшидан бошлаб қоғозга ёрқин ранглардаги турфа суратларни муҳрлаган.\n– Ҳаётга умид ва ишончимни мустаҳкамлаган, жамиятда ўз ўрнимни эгаллашимга кўмаклашган инсонлардан беҳад миннатдорман, – дейди Зуҳра Усмонова. – Улардан бири Пайариқдаги 17-сон мусиқа ва санъат мактаби ўқитувчиси Ўктам Омоновдир. Устозимнинг маслаҳат ва ёрдами билан мен тасвирий санъатни кашф қила олдим.


Молдова Ўзбекистондан ишчи кучи импорт қилмоқда. Кунлик тўлов 40 долларгача - Халқ сўзи\n10:03 17 Октябр 2019 Иқтисодиёт\nМолдовалик боғбонлар 2019 йилда биринчи марта мамлакатда ишчи кучи танқислигига дуч келдилар, деб ёзади East-Fruit таҳлилий портали.\nОқибатда жорий йилда кутилаётган рекорд даражадаги олма ҳосилини баъзан ўз вақтида териб олишга улгурилмаяпти. Бу эса ушбу маҳсулотга уни сақлаш пайтида йўқотиш хавф соляпти.\nЙирик боғбончилик хўжаликлари мавсум бошидаёқ Марказий Осиё мамлакатларидан ишчилар қидиришга киришган эди. Хусусан, бир нечта корхонага Ўзбекистондан ҳам меҳнаткашлар расман ишга жойлаштирилган.\nХўжаликлар вакилларининг айтишларича, Молдовада ишга кирган хорижлик, шу жумладан, ўзбекистонлик ишчилар натижага қараб кунига 40 АҚШ долларигача пул ишлаб олишмоқда.\n“Шундай қилиб Молдовада бир ой ишлаган ўзбекистонлик ишчилар 600 доллардан 1000 долларгача жамғармоқда, боз устига улар бепул турар жой ва озиқ-овқат билан таъминланяпти. Бироқ иш куни одатда 10-12 соатгача чўзилмоқда”, - дейилади хабарда.\nМолдова ҳар йили қиймати 200 млн. долларлик бўлган 400 минг тоннагача сархил мева экспорт қилади. Боз устига, ушбу давлат маркетинг соҳасига жуда кам инвестиция йўналтиради, шунинг учун унинг маҳсулотлари паст нархларда экспорт қилинади.\nБу ўз навбатида маҳаллий ишчи кучини ушлаб қолишга салбий таъсир қиляпти. Европа иттифоқи билан визасиз режим бўлгани учун ишчи молдоваликлар четга кетишни маъқул кўришяпти.\nИстанбул — ҳайратларга кўмилган қадимий шаҳар


Ўсимликларни минерал озиқалар билан таъминлаш йўллари / dehqon.uz\nЎсимликларни минерал озиқалар билан таъминлаш йўллари\nЎсимликларни минерал озиқланишини бошқариш энг мураккаб бўлган омилдир. Ҳимояланган ерда ўсимликларни илдизи орқали озиқлантириш муаммоси қуйидаги асосий йўллар билан ҳал этилади:\n1. Ўзида мавжуд бўлган яхши ўғитланган ва унумдорлиги юқори тупроқлардан фойдаланиш;\n2. Органик ва минерал ўғитлар қўшиб, турли компонентлардан ҳосил бўлган озиқали тупроқ аралашмасини яратиш;\n3. Келиб чиқиши органик (ёғоч қипиғи, сомон, дарахт қобиғи торф, шоли тўпони ва бошқалар) моддаларга бой бўлган ва уларни озиқали эритмалар билан ҳўллаб тупроқ ўрнида қўллаш;\n4. Ўсимликларни тупроқсиз муҳитда ўстириш, бунда уларни озиқлантириш резервуардаги (идишдаги) мавжуд озиқ эритмалардан (сув экини) ёки вақти-вақти (даврий) билан ҳавога бериладиган (аэропоника) ёки инерт қаттиқ материаллардан агрегатланган илдиз жойлашган муҳитга (агрегатопоника) бериладиган озиқа эритмаларини ютилиши орқали амалга оширилади. Озиқали тупроқ аралашмасини тупроқли аралашма, тупроқ ўрнида қўлланиладиган гранулланган инерт материаллар ва келиб чиқиши органик моддалардан таркиб топган аралашмаларни эса субстратлар деб номлаш қабул қилинган. Органик моддаларга мансуб бўлган, озиқали эритмалар билан ҳўлланиб тупроқ ўрнида фойдаланадиган муҳитда ўсимликларни ўстириш хемокультура (хемоэкин) деб аталади.\nСабзавотларни тупроқсиз, уни ўрнида келиб чиқиши турлича бўлган материаллардан ва фақат озиқа эритмалар ҳисобига озиқлантирилиб ўстириш – гидропоника деб номланади. Бу услубни бир неча тур хиллари мавжуд: сувли экинлар, аэропоника, ионитопоника ва агрегатопоникалардир.\nҲимояланган ерда ўсимликларни минерал озиқлантириш муаммосини ҳал этишни асосий йўли – озиқага бой тупроқ аралашмасидан фойдаланишдир. Тупроқ аралашмаси таркиби, фойдаланадиган компонентлар (аралашмалар), ўстириладиган экинлар, ҳимояланган ер тури, йилнинг даври ва бошқа омилларга кўра, кенг доирада ўзгариши мумкин.\nЎзбекистонда иссиқхона ери сифатида ўзини тупроғидан фойдаланилади, у иссиқхонани қуришда органик моддалар (20-40 кг/м2 сомон аралаш гўнг солиб) ва минерал ўғитлар солиб бойитилади ҳамда уни ғоваклаштириш учун шоли тўпони, сомон, қипиқ, кўсак қовачалари солинади. Иссиқхона тупроғи кейинчалик ҳар йили органик моддалар билан ўғитланиб борилади.\nТупроқ ўрнида келиб чиқиши органик бўлган субстратлар тупроқ аралашмасига нисбатан кам қўлланилади. Улар кўпинча у ёки бу органик субстратлар катта миқдорда бўлган жойларда фойдаланилади. Европанинг шимолий ва шимолий ғарб мамлакатларида торфнинг турли хилларидан, ўрмон корхоналари, ёғочни қайта ишлаш ва целлюз-қоғоз саноатига яқин жойлашган иссиқхоналарда эса қипиқ ва дарахт қобиқларидан (пўсти) субстрат сифатида кенг миқёсида фойдаланилади. Донли ўсимликлар сомони баҳорги плёнкали иссиқхоналарда қўлланилмоқда.\nСабзавотларни гидропониканинг турли хилларида етиштириш, уни қуриш ва жиҳозлар билан таъминлаш катта капитал ҳаражатлар билан боғлиқ бўлиб, маблағ ва катта юқори малакали агрокимё хизматини талаб қилади.\nЗуев В., Атаходжаев А., Қодирхўжаев О. (2007). Ҳимояланган ерларда кўчат ва сабзавотларни етиштириш. Тошкент.


ЎзА - Бута ва дарахтларига булбулдан бошқа қуш қўнмайдиган масканни биласизми?\nБута ва дарахтларига булбулдан бошқа қуш қўнмайдиган масканни биласизми?\n11.07.2018 18:25 Чоп этиш версияси\nТошкент вилоятида жорий йилнинг ўтган даврида туризмни ривожлантириш мақсадида 99 миллиард сўмлик 22 лойиҳа амалга оширилди. Бу қарийб 380 янги иш ўрни яратиш имконини берди.\nВилоятда туризм инфратузилмасини янада яхшилаш, сайёҳларга кўрсатилаётган хизматлар сифати ва самарадорлигини ошириш, уларга ҳар томонлама қулай шароит яратиш борасида тизимли ишлар бажарилмоқда.\nБугунги кунда вилоятда 67 меҳмонхона, маҳаллий ва хорижий сайёҳларга хизмат кўрсатувчи 120 корхона, 71 санаторий ва дам олиш масканлари фаолият юритмоқда. Вилоят ҳокимлигининг туризмни ривожлантириш масалалари бўйича котибиятидан маълум қилишича, келгуси икки йилда бу каби туризм ривожига хизмат қилувчи объектлар сони 500 дан ошиши кутилмоқда. Жумладан, 26 меҳмонхона, 20 санаторий, 22 дам олиш маскани, 19 кафе ва ресторан, 10 агротуризм объекти, 1 гольф майдони, 372 меҳмон уйлари ва бошқа йўналишдаги 63 лойиҳа амалга оширилиши режалаштирилган.\n– 2018-2019 йилларда туризм йўналишида 533 лойиҳани амалга ошириш режалаштирилган, – дейди вилоят ҳокимининг туризмни ривожлантириш масалалари бўйича ўринбосари С.Низомов. – Ушбу мақсадлар учун 2 триллион 400 миллиард сўм, жумладан, 48 миллион 600 минг АҚШ доллари миқдоридаги хорижий инвестиция йўналтирилади. Пировардида, 5 минг 400 га яқин янги иш ўрни яратилади.\nЛойиҳалар тўлиқ амалга оширилгач, вилоят меҳмонхоналари қуввати 2 баробар ошади. Меҳмонхоналар йилига 4 минг 500 га яқин, дам олиш масканлари 400 мингдан зиёд, меҳмон уйлари эса 2 минг 500 сайёҳни қабул қилиш имкониятига эга бўлади.\nТуризм индустриясини жадал ривожлантириш борасида бу каби лойиҳаларнинг ҳаётга татбиқ этилиши вилоятга ташриф буюрувчи сайёҳлар оқимини кўпайтириш ва туризм йўналишидан олинаётган даромад салмоғини ошириш имконини беради. Якунланган ярим йилликда сайёҳларга кўрсатилган туризм хизматлари ҳажми 140 миллиард сўм, туристик хизматлар экспорти эса 25 миллион АҚШ долларини ташкил этиши кутилмоқда. Жорий йил якунига қадар бу кўрсаткич ўтган йилга нисбатан 30 фоизга ошиб, 58 миллион АҚШ долларига етказилади.\nАлбатта, вилоятда туризмни ривожлантиришга доир режалар салмоқли. Хўш, бу борада белгиланган лойиҳаларнинг амалга оширилиш ҳолати қандай? Ўтган 6 ойда 22 лойиҳа, яъни умумий режанинг 4,1 фоизга бажарилиши кам эмасми?\n– Мустақиллик байрами арафасида қиймати 126 миллиард сўмлик яна 25 лойиҳани ишга тушириш режалаштирилган, – дейди вилоят ҳокимлигининг туризмни ривожлантириш масалалари бўйича бош мутахассиси Ф.Раҳматуллаев. – Лойиҳаларнинг деярли барчаси қурилиш жараёни билан боғлиқ бўлиб, аксариятида ер ажратиш, текислаш, қурилиш ва пардозлаш ишлари олиб борилмоқда. Бир сўз билан айтганда, лойиҳаларни амалга ошириш юзасидан ҳаракатлар бошланган.\nВилоят улкан туристик салоҳиятга эга. Айниқса, ҳудуднинг экотуризм йўналишидаги имконияти юқори бўлиб, Бўстонлиқ ва Паркент туманларидаги пурвиқор тоғ тизмалари, ноёб ҳайвонот ва ўсимлик дунёси, муқаддас қадамжолар, шифобахш булоқлар ва мўътадил иқлим сайёҳларни доимо ўзига жалб этиб келган. Ёз мавсумида бу жойлар янада гавжум бўлади.\nМаълумотларга кўра, Паркент туманига кунига ўртача 1 минг 500 сайёҳ ташриф буюрмоқда. Туманнинг Кумушкон, Сўқоқ, Заркент, Ҳисорак каби табиати бетакрор қишлоқларига сайёҳлар асосан тоғнинг салқин ва тоза ҳавосидан баҳра олиш, шунингдек, муқаддас қадамжоларни зиёрат қилиш учун келади. Сўнгги пайтларда туман ҳудудида жойлашган "Физика-Қуёш" илмий ишлаб чиқариш бирлашмаси Материалшунослик институтига ҳам ташриф буюрувчи сайёҳлар сони ортмоқда.\n– Бу ерда аввал оилам билан бўлган эдим, энди эса дўстимни бошлаб келдим, – дейди россиялик сайёҳ А.Павлов. – Ҳар қанча келсанг арзийдиган жой. Чунки, бу каби мажмуа ер юзида иккита. Бири Францияда, иккинчиси эса Ўзбекистонда. Мана шундай ноёб масканда эканимиздан хурсандмиз. Буни тезроқ бошқа дўстларимизга ҳам улашгимиз келаяпти. Аммо, бу ерда интернет тезлиги паст экан.\nДарҳақиқат, бугунги кун сайёҳига нафақат тезкор интернет, балки шинам меҳмонхона, равон йўл, мазали таом, ва албатта, маълум бир ҳудуднинг туристик харитаси, қисқача айтганда, яхлит бир туристик инфратузилма керак.\n– Жорий йил туманимизга 311 минг 500, жумладан, 7 минг 250 хорижий сайёҳ ташриф буюрди, – дейди вилоят туризмни ривожлантириш департаменти ҳудудий бўлими бошлиғи З.Йўлдошев. – Уларнинг мароқли ҳордиқ чиқариши учун зарур шароитлар яратиш, хусусан, меҳмонхона ва умумий овқатланиш объектлари ташкил этиш, маиший хизмат кўрсатиш сифатини яхшилаш, сайёҳлар кўп ташриф буюрадиган масканларда интернет тезлигини яхшилаш, туманнинг туристик харитаси ва туристик манзилларига оид буклетлар тайёрлаш каби қатор йўналишларда тизимли ишлар амалга оширилмоқда.\nЗ.Йўлдошевнинг таъкидлашича, туманнинг туризм билан боғлиқ табиий имкониятларидан унумли фойдаланиб, агротуризмни ривожлантиришга ҳам алоҳида эътибор қаратилмоқда. Жумладан, Номданак қишлоғида вино дегустацияси шоурумларини ташкил этиш учун 450 минг долларлик лойиҳа татбиқ этилаётир. Бу ерда маҳаллий ва ҳорижий сайёҳлар Паркент узумини етиштириш сирлари билан танишади, машҳур узум сайллари ташкил этилади. Шунингдек, чет эллик сайёҳлар Паркент узумидан тайёрланган вино ва вино маҳсулотларини танлаш, татиб кўриш имкониятига эга бўлади.\nКумушкон қишлоғида денгиз сатҳидан 1 минг 650 метр баландликда Ҳазрати Али бува зиёратгоҳи жойлашган. Қишлоқ одамларининг ривоят қилишича, Пайғамбаримизнинг куёвлари Ҳазрати Али шу жойда намоз ўқиган эмиш. Айрим ривоятларга кўра, унинг қамчисидан, яна баъзи бирларида қайд этилишича, ҳассасидан чинор дарахти кўкариб чиққанмиш. Бу чинор ҳозир ҳам яшнаб турибди. Ушбу муқаддас жойда 5 та булоқ бор. Ривоятларга суянадиган бўлсак, улар Ҳазрат Алининг беш панжасидан пайдо бўлган. Булоқлардан чиқаётган сув кумушга тўйинган бўлиб, таркибидаги 60 дан ортиқ микроэлементлар ошқозон-ичак касалликлари учун ғоят шифо саналади.\n– Бу ерга кунига ўртача 350 сайёҳ зиёратга келади, – дейди зиёратгоҳ иш юритувчиси Х.Ғиёсов. – Улар учун зиёратгоҳда барча шароит яратилган. Қишлоқда меҳмон уйлари ишлаб турибди. Аммо ёз мавсумида бу жойлар торлик қилиб қолади. Узоқ йўлдан келадиганлар, осойишталикни хуш кўрувчилар учун зиёратгоҳдан тепароқда, денгиз сатҳидан 2 минг метр баландликда меҳмонхона барпо этишни мўлжаллаб турибмиз.\nЧотқол тоғ тизмаларида жойлашган Заркент қишлоғидаги "Заркент ота" зиёратгоҳи ҳам сайёҳлар ва зиёратчилар билан гавжум. Маҳаллий аҳолининг таъкидлашича, ушбу зиёратгоҳнинг ўзига хос ноёб хислати мавжуд. Биринчиси, бу жойдаги дарахт ва буталарга булбулдан бошқа қуш қўнмайди. Шу боис бу жойни қушқўнмас, деб ҳам аташади. Ривоят қилинишича, асли Шомда туғилган ва замонасининг илмли кишиси бўлган Сайид Жаъфар Ғозий Заркентга келади. Бу ерда у кишига Ҳизр алайҳиссалом учрайди. Сайид Жаъфар Ғозийнинг ташналигини қондириш учун ҳассасини тошга уради ва булоқ пайдо бўлади. Ривоятда давом эттирилишича, Ғозий душманлари таъқибидан халос бўла олмагач, ушбу булоқ атрофидаги бутазорга кириб кетган ва қайтиб чиқмаган. Иккинчиси, қадамжонинг муродбахшлиги ва булоқ сувининг шифобахшлигидир. Маҳаллий аҳолининг таъкидлашича, бу булоқ сувидан ичгани учун қишлоқда ҳали ҳеч ким бўқоқ касалига чалинмаган экан.\n...Паркентга шом чўкмоқда. Сўқоқнинг мусаффо ҳавоси, муздеккина шамоли этни жунжиктиради. Туманга сафаримиз давомида туризмни ривожлантириш борасида тизимли ишлар амалга оширилаётгани баробарида ҳали ишга солинмаган беқиёс имкониятлар борлигига ишонч ҳосил қилдик.\nАваз Худойқулов, Оқил Ғуломов (сурат) ЎзА


Мазкур тадбир Жанубий Кореянинг мамлакатимиздаги элчихонаси ҳамда вилоят ҳокимлиги ҳамкорлигида ташкил этилди. Унда давлат ва жамоат ташкилотлари, миллий маданий марказлар вакиллари, ижодкорлар, ёшлар қатнашди.\nФестиваль тадбирлари Хонқа туманида бошланиб, корейс халқининг бой тарихи ҳамда маданияти ҳақида ҳикоя қилувчи ранг-баранг тақдимотлар, жумладан, “Ўзбекистон — Жанубий Корея дўстлиги” мавзуида расмлар кўргазмаси, болалар ва ўсмирлар ўртасида корейс кураши бўйича спорт мусобақаси ўтказилди.\n— Ўзбекистонда бошқа миллат вакиллари билан бир оила фарзандларидек аҳил-иноқ яшаб келаяпмиз, — дейди Хивадаги “Болалар шаҳарчаси” директори, Ўзбекистон Қаҳрамони Вера Пак. — Хоразм вилоятидаги 4 минг 400 нафарга яқин корейс миллати вакиллари ҳам юртимиз тараққиёти йўлида сидқидилдан меҳнат қилмоқдалар. Бундай тадбирлар ўзбек ва корейс халқлари ўртасидаги дўстлик, ҳамкорлик ришталарини янада мустаҳкамлайди.\nФестиваль доирасида ўзбек ҳамда корейс санъаткорлари иштирокида катта концерт дастури намойиш этилди. “Koryo” ансамбли санъаткорлари томонидан ижро қилинган миллий қўшиқ ва рақслар иштирокчиларда катта таассурот қолдирди.\n— Икки халқ маданияти, урф-одатлари, анъаналари бир-бирига жуда яқин, — дейди корейс миллий маданий маркази вилоят бўлими раҳбари Антонина Ким. — Меҳнатсеварлик, бағрикенглик, каттага ҳурмат, кичикка иззат каби фазилатлар биз учун азалий қадрият саналади. Мазкур фестивалда халқларимиз ўртасидаги дўстлик, маънавий яқинлик яна бир бор ёрқин намоён бўлди.\nТадбирда “Ўзбекистон — умумий уйимиз” номли ҳужжатли фильм намойиш этилди. Мамлакатимиз ижтимоий-иқтисодий тараққиётига муносиб ҳисса қўшаётган корейс миллатига мансуб бир гуруҳ меҳнат фахрийларига вилоят ҳокимлигининг эсдалик совғалари топширилди.\nМазкур рукндаги бошқа мақолалар: « Оила қўрғони дарз кетмасин\tЕр юзининг горизонтал ва вертикал ҳаракати »


Нукусда Оролбўйи минтақасида кичик бизнесни ривожлантириш муҳокама қилинди\n13:23 / 20.05.2015\nНукусда “Оролбўйи минтақасида кичик бизнес ва хусусий тадбиркорликни ривожлантиришнинг иқтисодий ва экологик муаммолари” мавзуидаги халқаро илмий-амалий анжуман бўлиб ўтди. Тадбирда кўрсатилган ҳудудда хусусий сектор фаолиятини жонлантириш масалалари муҳокама қилинди.\n“Правда Востока” газетасида ёзилишича, олий ва ўрта махсус таълим вазирлиги, Ўзбекистон Фанлар Академияси Қорақалпоғистон бўлими, Бердақ номидаги Қорақалпоғистон давлат университети томонидан ташкил этилган тадбирда Ўзбекистоннинг турли вилоятларидаги олийгоҳлардан ташриф буюрган педагоглар, шунингдек, Қозоғистон, Хитой ва Россия вакиллари иштирок этди.\nАнжуман давомида 2014 йилда минтақада 480 минг янги иш ўрни яратилгани, жорий йилда эса меҳнат қилаётганларнинг 76.5 фоизи айнан хусусий секторда фаолият юритаётгани айтилди. Шунингдек, минтақа ялпи ички маҳсулотида хусусий тадбиркорлик ва кичик бизнеснинг улуши 56.1 фоизни ташкил қилиши айтиб ўтилди.\nТадбир иштирокчилари кўтарилган масала бўйича бир қатор таклифлар ва мулоҳазалар билдириб ўтдилар.


Депутат: “Мажбурий обуна ортидан ихтиёрий обуна ҳам йўқ бўлиб кетиш арафасига келиб қолди” - Халқ сўзи\nДепутат: “Мажбурий обуна ортидан ихтиёрий обуна ҳам йўқ бўлиб кетиш арафасига келиб қолди”\n18:26 12 Март 2019 Жамият\n“Халқ сўзи ONLINE”. Зиёда Ашурова/Тошкент. Жорий йилда босма нашрларнинг адади, чоп этишга доир масалаларда муайян қийинчиликлар юзага келди. Бир қатор тармоқ ва идоралар муассислигидаги нашрлар ўз ҳолига ташлаб қўйилди, мажбурий обуна кампаниясини бартараф этиш шиори остида жойларда ихтиёрий обуна ҳам оқсаб қолди. Бу эса, ўз навбатида, бир қатор нуфузли босма нашрларнинг оғир иқтисодий аҳволга тушишига сабаб бўлди.\nОлий Мажлис Қонунчилик палатасининг Инновацион ривожланиш, ахборот сиёсати ва ахборот технологиялари масалалари қўмитаси томонидан ташкил этилган давра суҳбатида шулар хусусида сўз юритилди.\n— Бозор механизми талаблари босма нашрлар олдига бир қатор кутилмаган муаммоларни қўяётганини кўриб турибмиз, — дейди Олий Мажлис Қонунчилик палатаси депутати Расул Кушербаев. — Асосий молиявий манба обуна орқали амалга оширилганлиги боис босма нашрларга жорий обуна мавсуми давомида мажбурий обунани йўқ қилиш бўйича олиб борилган кампания, афсуски, айрим ҳолларда ихтиёрий обунанинг ҳам йўқ бўлиб кетиш арафасига олиб келди.\nЖойларда сайловчилар билан олиб борилаётган учрашувлар, хонадонларда бўлаётган мулоқотлар давомида кўряпмизки, юртдошларимиз орасида анъанавий шаклда газета ва журналларга обуна бўлишни хоҳлаётганлари ҳам бор. Бироқ обуна бўлинган нашрнинг ўз вақтида етказиб берилмаслиги ёки умуман етиб келмаслиги уларда ишончнинг йўқолишига олиб келган. Бунинг асосий сабаби эса обуна ташкил этиб, катта нарх ҳисобига етказиб беришни ўз бўйнига олган почта хизмати масъулларининг совуққонлиги билан боғлиқ. Ҳамма нарса ўзгаряпти, бироқ почта ҳамон ўша-ўша...\nТан олиб айтиш керак, вилоят ва туман марказларини ҳисобга олмаганда, чекка ҳудудларда одамлар ахборотни ёки муҳим масалалар бўйича муҳокамадаги мавзулар ҳақидаги янгиликни интернетдан эмас, ҳали ҳам газетадан олишади. Бундай жойларда сифатли интернет учун зарур инфратузилма ҳали тўлиқ шаклланмаган, бироқ одамлар ўқиши, мулоҳаза қилиши, қонунлардан хабардор бўлиб туриши шарт. Шу боис, ўқувчилар қўлига нашрларни ўз вақтида етказиб туриш борасидаги масалани жиддий кўриб чиқишимиз зарур. Бу ўринда қонунда муассиснинг тегишли нашр олдидаги масъулиятини ошириш, бутун республика бўйича ўз бўлимларига эга Ўзбекистон почтаси ташкилоти фаолиятини такомиллаштириш масалаларига, биринчи навбатда, эътибор қаратиш айни муддао бўлади.\nТадбирда, шунингдек, марказий босма нашрларда фаолият юритаётган журналистлар, соҳа мутахассислари томонидан оммавий ахборот воситалари соҳасидаги ишларни янада жонлантириш, миллий медиа маконини замонавий талаблар даражасида ривожлантиришга оид фикр-мулоҳазалар билдирилди. Бу борадаги хорижий тажриба юзасидан қизғин фикр алмашилди.\nИмтиёз сабаб 206 балл тўплаган оддий оиланинг фарзанди ўқишга киролмаслиги адолатданми? Депутат ДТМ ва Олий таълим вазирлигидан изоҳ сўради


Аёл тафти - Zamin.uz\n16:10 / 14.12.2018\n— Онанг қани? Яна қаерларгадир санғиб кетдими? «Уйга боряпман, чучвара қиламан», деб қўнғироқ қилган эди-ку…\nМаҳмуд эшикдан кира солиб, остонада қарши олган қизига дўқ қилди. Лазокат дадасидан худди шунақа муомалани кутаётган бўлса-да, барибир, аччиғи чиқди, шекилли, киприклари пир-пир учди.\n— Чучварани тугиб кетди, ҳозир ўзим бир зумда пишириб келаман. Ҳалиги… болалари гап талашиб… Хуллас, охири жанжалга айланиб, ҳаммасини машинага босиб олиб кетишибди. Директори қўнғироқ қилди.\n— Онанг «Мен бормасам бўлмайди, осмон узилиб, ерга тушади», деб чопқиллаб кетгандир. Директор раҳбар бўла туриб, нега тарбиячига қўнғироқ қилади? Ўзининг сўзи ўткирроқ-ку?! — Маҳмуд жаврашдан тўхтамади.\nЛазокат дадасига гапириш ортиқча эканини билиб, эътирозларига изоҳ бериб ўтирмади.\nЧунки нима деса ҳам дадаси гапига гап топиб беришини билади. Лазокатнинг ойиси — меҳрибонлик уйининг тарбиячиси. Салима учун ўша кўнгли кемтик болалар аёлнинг жону жаҳони эди. Ҳатто дугоналари:\n— Салимахон, сиз тўкис оилада ўсган бўлсангиз. Мунча бу етим болаларни деб ўзингизни ўтга, чўққа урасиз? — деб ҳайрон қолишарди.\nСалима дугоналарнинг бу саволига жавоб бера олмайди. Институтни тугатгач, кимлар болалар боғчаси, кимлар мактабларнинг бошланғич синфига кетаётганда у ўзи хоҳлаб меҳрибонлик уйини танлади.\nЎқитувчилари: «Қизим, илмий иш қилсанг, институтда қолсанг бўлади», дейишганда ҳам: «Раҳмат, устоз. Мен ана шу кўзлари мунгли болаларнинг ёнида бўламан», деганди Салима.\nМаҳмуд унга уйланаётганида:\n— Мен ишимни ўзгартирмайман, ҳаётим енгил кечмайди, бир тарафимда доим ўша кўнгли ярим болаларнинг дард-ташвиши бўлади, — деганида қалби шу қизга мойил бўлиб тургани учун ортиқча эътироз билдирмаган эди. Аммо хотини ўн беш йиллик рўзғорига айлангач, икки фарзанд кўргач, ёши ўта бошладими ё яқинда у чавандозлик бўйича мусобақага тайёрлаган болалар кўнглидагидек натижага эриша олмаганиданми, Маҳмуд анча жиззаки бўлиб қолди…\n— Акамга ҳам овқат сузаверайми, келиб қоладими?\nДадасининг кўнглини олиб, онаси билан орасида пайдо бўлаётган оғир тошни юмшатиш учун Лазокат салат тайёрлаган, пишириқ пишириб, дастурхонни чиройли қилиб безатган эди.\n— Йўқ, унинг тегишини пиширмай тур, ҳали машқлари бор, агар онанг ҳадеганда етимхонасига «Болаларимга тил ўргатасан», деб судрайвермаганида, аканг мусобақада нимагадир эришар эди…\nМаҳмуд қизининг шунча ҳаракат қилиб санъаткорона тузаган дастурхони бошида ҳам жаҳлдан тушмади. Лазокат дадасига чой қуйиб узатар экан: «Хўп, акам-ку, етимхонага қатнаб, етарлича машқ қилолмади. Хўш, бошқа шогирдларингиз-чи, улар етимхонага бормаган бўлсаям, сиз кутган натижага эриша олмади-ку!» деса бўлади. Бундай дейиш хаёлига ҳам келди. Лекин бу билан дадаси жаҳлдан тушмайди. Шунинг учун индамай чучварани сузиб келди-да:\n— Олинг, дадажон, кўкатлардан, қаймоқдан солинг, — деди.\nСалима Маҳмудни уйғотиб юбормай деб, оёқ учида юриб кирди. Лекин аёлининг шарпасини сезган заҳоти Маҳмуд бошини ёстиқдан кўтарди.\n— Ҳа, жаноб қози, келдингизми? Албатта, бир-бирининг оғзи-бурнини қонга белаган етимчалар учун мелисалардан тиз чўкиб, узр сўрагандирсиз? «Мен кафил, бошқа бундай қилмайди», деб ялингандирсиз? Балки, бармоғингиздаги никоҳ узуги, бўйнингизда қолган ягона занжирингизни заргарга бериб, пулини жаримага тўлагандирсиз?\nСалима бўйин томирлари бўртиб, нариги хонада болалар ётибди, демасдан бор овози билан жанжал чиқараётган эрининг оёқ тарафига ўтириб «уф» тортди.\n— Қўйинг, дадаси, асабийлашманг. Ҳаммаси жойига тушди, эртага ўтмайдиган бўлди ташвишимиз. Бормасам, иш катталашиб кетарди. Бола-да, булар ҳали… Қони қизиган даври. Тўғри йўлга солмасангиз, адашиб кетишади. Ҳукуматнинг, бизнинг шунча меҳнатимиз сувга оқмасин, дейман-да!\nСалима иложи борича майин овозда гапиришга ҳаракат қилди.\n— Ўзининг ота-онаси болаларига ачинмаганида, сен нега уларни деб жон койитасан? Ўз болаларингни ўйласанг-чи! Зафарнинг ярим умри етимчаларингга дарс қилдириш билан ўтади. Ахир ўзиям бу йил институтга кириши керак-ку. Бор-йўғи беш ой қолди. Лазокатни-ку, қозон-товоқдан бўшатмайсан. Муштдай қиз ҳалитдан рўзғор бошида…\n— Дадаси, ўзининг ота-онаси ўйламаса, биз ҳам уларни ташлаб қўйишимиз керакми? Ахир уларнинг гуноҳи нима? Сиз олий маълумотли мураббий бўла туриб, кўнгли ярим болаларни етимчадан олиб, етимчага солсангиз, оми одамлар нима дейишади?\nСалиманинг энди тили қичишди. Баъзан ўзиям ҳаддидан ошаётганини биларди. Чунки ҳозир меҳрибонлик уйида яшаётган ўғил-қизларнинггина эмас, учирма бўлиб кетганларнинг ҳам ташвишини қилаверади. Мана, масалан, Азиза исмли қиз турмушга чиқадиган бўлди.\n— Етти ёшидан қанотимда ўсган. Беғубор қиз. Келин қилиб олсангиз, кам бўлмайсиз. Ахир бу тақдирни унинг ўзи атайлаб танламаган-ку. Ким ота-онали бўлгиси келмайди? Сепини мана биз қилиб берамиз, — деди.\nБўлғуси қайнонани кўндиргач, Салима: «Элдан кам қилмайлик, дадаси, бизга Худо беради», дея ялиниб-ёлвориб эрига бир зотдор отини соттирди. Маҳмуд паст одам эмас, лекин хотинининг ишини пулни шамолга совириш, деб баҳолайди. Меҳрибончиликнинг меъёри бўлиши керак, дейди. Салималарнинг уйи кошона бўлмаса-да, бошпанасиз қолган собиқ меҳрибонлик уйининг болаларига қўналға бўла олади. Эри билан чиқиша олмаган қизлар, ишхонасида ўрнаша олмаган йигитлар: «Аяжон, (ҳаммаси Салимани «ая» деб чақиришади) сиздан бошқа кимим бор», — деб келишаверади.\nСалима ўзи емаса ҳам, косасини уларнинг олдига қўяди.\n— Ҳаммаси яхши бўлади, бу кунлар ўтиб кетади, — дея таскин беради.\nУларни етаклаб, эшикма-эшик юради, кимларгадир ялиниб-ёлворади.\nЭҳтимол, ҳозир Маҳмудни жунбушга келтираётган фақат бугунги жанжал-тўполон деб хотинининг ярим кечаси келгани учун эмасди… Ишдаги аламзадалиги ҳам қўшилган. Хуллас, шу кеча эр-хотиннинг ғиди-бидиси узоқ чўзилди.\n— Бор, ўша етимхонангга кўч-кўронингни олиб кўчиб кет! Сенинг охири кўринмайдиган ташвишларинг жонимга тегди. Қизингниям олиб кет. Ўзи мендан берухсат исмини Лазокат қўйганингнинг алами ҳалиям унутилмайди. Нима эмиш, етимхонадаги устозининг исми эмиш! Аммо Зафарга тегма, уни ўзим йўриғимга соламан, — деди Маҳмуд.\nЭридан койиш, уришиш кутса-да, «Кет!» деган кескин сўзни кутмаган Салима гангиб қолди.\n— Кетсак, кетаверамиз, — дея ўрнидан турди.\nМаҳмуд бундай бўлишини қайдан билибди? Жаҳл устида айтиб юборган эди, холос…\nКейин: «Ада, ойимларни қайтариб олиб келайлик», — деган Зафарга ҳам «Қўявер, ойингсиз ҳам кунимиз бип-бинойидек ўтяпти», — деди.\nЛекин қилган ишига Худонинг қаҳри келдими, Маҳмуд Салима кетгач, бир ҳафтадан сўнг тўсиқдан сакраётган от устидан сапчиб кетиб, ёмон йиқилди. Фалокат деб шуни айтишса керак-да, бўлмаса, ҳар куни кўриб юрган майдони, ҳар куни миниб юрган оти…\nДўхтирлар: «Умуртқангиз шикастланган, бу қисмини гипс қилиб бўлмайди. Қимирламай ётасиз, холос», дейишди.\nЎғлининг бир-икки соатини ҳам меҳрибонлик уйидан қизғанар эди, энди Зафар доим ёнида, усиз иши битмайди. Тўғри, жиянлари, сингил, куёвлари хабар олиб туришибди. Лекин ҳаммаси шошилади, ҳаммасининг ўз ҳаёти бор. Маҳмуд оғриқ қолдирувчи дориларни ичиб, карахт бир аҳволда ётар экан, Салима хаёлидан кетмай қолди.\n… Маҳмуд Зафарга бир неча бор: «Онангсиз ҳам яшайверамиз», дегани учун ўғлига энди. «Уларни қайтариб олиб кел», дейишга уяларди.\nШундай кунларнинг бирида Салима қизи билан бирга кириб келди. Лазокат ҳеч нарса бўлмагандек дадаси ётган тахта каравотга тиз чўкиб, Маҳмуднинг юзидан ўпди.\n— Дадажон, ёмон оғрияпсизми? Нима қилай? Қанақа овқат қилиб берай? — деб парвона бўлди.\n— Тузукмисиз? Биз энди эшитибмиз. Зафар ҳам айтмабди. Дориларингиз борми? Нимадир олиб келиш керак эмасми? — дея уй ишларига уннаб кетди.\nЛазокат онасининг ёнига кирди. Тухум қовурилавериб, ёғ босган қозонлар ярақлади.\n«Нафас олсам, ҳаво етмаётгандек туюлар, бошим оғирлашарди. Хотиним уйни тозалаб, деразаларни очгач, қушдай енгилман. Аслида, бу ҳаётда одам одамга керак экан», дея ўйлаган Маҳмуднинг қароғида ёш ҳалқаланди…\nЯнгиликлар » Ҳаёт тарзи » Аёл тафти


Давлат тили миллий ғуруримиз » “Нуробод” газетаси\nДавлат тили миллий ғуруримиз\nЖАМИЯТ / ТАЪЛИМ / АДАБИЁТ\nЎзбек тили XI асрдан бошлаб мустақил тил сифатида шакллана бошлади. У темурийлар даврига келиб адабий тил даражасига кўтарилди ва давлат тили мақомига эга бўлди. Ўша даврларда ўзбек тили туркий тил, чиғатой тили каби номлар билан ҳам юритилган.\nXI асрда яшаб ўтган машҳур қомусий олим Маҳмуд Кошғарий туркий тиллар тарихи ва грамматикаси ҳақида машҳур "Девон-у луғатит-турк" асарини яратган.\nЎзбек тилининг ривожи ва адабий тил бўлиб шаклланишида буюк мутафаккир шоир, олим, қомусий билимлар соҳиби А. Навоийнинг хизмати беқиёсдир. У ўзбек тилининг дунёдаги бой тиллардан бири эканлигини исботлаш мақсадида бадиий, тарихий ва илмий асарлар яратди.\nМустақиллик шарофати билан ўзбек тили - давлат тилига эътибор кучайди, она тилимизнинг ижтимоий мавқейи кенгайди. Ўзбек тилининг тараққиёти ва истиқболи тўғрисида бир қанча қарорлар қабул қилинди.\nБугунги кунга келиб она тилимиз ўз қадр-қимматига эга бўлиб, ўзбек тилини ривожлантириш йўлида бир қатор салмоқли амалий ишлар қилинмоқда. Хусусан, бу борада мамлакатимизда ташкил этилган А. Навоий номидаги Тошкент давлат ўзбек тили ва адабиёти университетининг ўрни ва аҳамияти катта. Бу ўзбек тилининг тараққиёти тезлашуви, қиймати ошишидан далолат беради.\n2-умумий ўрта таълим мактаби она тили ва адабиёт фани ўқитувчиси.\nКалит сўз: таълим долзарб жамият


Андижонда савдогарларнинг норозилиги кучаймоқда\nТурғунбек Хабарларга қараганда, Андижон шаҳридаги “Холис” буюм бозорида савдо қилувчи аёлларнинг бундан бир неча кун илгари бошланган норозилик чиқишлари ҳамон давом этмоқда.\nМаълум бўлишича, бу чиқишларда беш юзга яқин савдогар аёл иштирок этмоқда. Улар расмийларнинг Вазирлар Маҳкамасининг четдан товар олиб келувчи якка тадбиркорларни давлат рўйхатидан ўтказиш тўғрисида август ойида қабул қилинган қарорини амалга ошира бошлаганига норозилик билдиряпти. 7 сентябрь куни бўлиб ўтган илк норозилик чиқиши вақтида аёллар Андижон шаҳрининг Бобуршоҳ кўчасидаги транспорт ҳаракатини бир муддат тўхтатиб қўйган эди. Бундай акциялар 10-11 сентябрь кунлари ҳам давом этган.\nСавдогар аёлларнинг сўзларига қараганда, норозилик чиқишлари вақтида ҳуқуқ-тартибот органлари ходимлари унинг қатнашчиларига нисбатан куч ишлатмоқда. Айни пайтда акция иштирокчиларидан 11 киши ҳибсда сақланмоқда. Намойишчилар ҳибсдагилар озод этилиши талаб қиляпти.\nҲибсга олинганларнинг тақдири ҳозиргача номаълумлигича қоляпти. Ҳуқуқ-тартибот органлари бу ҳақда маълумот беришни истамади.\n“Озодлик” радиосининг мазкур норозилик чиқишини ёритаётган мухбири ҳам ҳуқуқ-тартибот ходимлари томонидан милиция таянч-пунктига олиб кетилди ва унга нисбатан қўполлик ишлатилди. 100-150 нафар аёл таянч пункти олдига келиб, мухбирни қўйиб юборишни талаб қилгандан сўнггина у фаолиятини давом эттирди.


Президент Россия ҳукумати раисининг биринчи ўринбосарини қабул қилди\n19:50 / 23.08.2017\nЎзбекистон Республикаси Президенти Шавкат Мирзиёев 23 август куни Россия Федерацияси ҳукумати Раисининг биринчи ўринбосари Игорь Шуваловни қабул қилди. Бу ҳақда президент матбуот хизмати хабар берди.\nДавлатимиз раҳбари меҳмонни юртимизга ташрифи билан қутлар экан, И.Шуваловни Иқтисодий ҳамкорлик бўйича қўшма ҳукуматлараро комиссиянинг Россия томонидан раиси этиб тайинлангани билан табриклади.\nИ.Шувалов самимий қабул учун давлатимиз раҳбарига миннатдорчилик билдириб, Россия Федерацияси Президенти Владимир Путин ва ҳукумати Раиси Дмитрий Медведевнинг салом ва эзгу тилакларини изҳор этди. Ҳукумат Раисининг биринчи ўринбосари Россия Федерацияси Ўзбекистон Республикаси билан кенг кўламли ҳамкорликни бундан буён ҳам стратегик шериклик ва иттифоқчилик руҳида ривожлантириб, мустаҳкамлаб боришга тайёр эканини таъкидлади.\nШувалов Тошкентдаги бозорлардан бирида бўлди. У Россияда ҳам шундай бозор ташкил қилмоқчи


Михаил Саакашвили: Россияга жазо чораларини қўллаш керак - BBC News O'zbek\nМихаил Саакашвили: Россияга жазо чораларини қўллаш керак\nГуржистоннинг собиқ президенти Михаил Саакашвили Россия билан қарама-қаршиликнинг нима эканини жуда яхши билади.\nЎзининг президентлиги даврида, 2008 йил Гуржистон Россия армиясига қарши 5 кун жанг қилган.\nГуржистоннинг собиқ президенти ҳозирда Киевга келиб, янги Украина ҳукуматига маслаҳатлар бермоқда.\nБи-би-си жаноб Саакашвилидан сизнингча, ҳозир Оврўпо раҳбарлари қандай қарор олишлари керак, деб сўради.\nМихаил Саакашвили: Менинг ўйлашимча, улар жазо чораларини жорий этишлари керак. Бу ишни қилишмаса, Оврўподаги қонун устуворлигига асосланган халқаро тартиб бузилади. Бу Оврўпо Иттифоқи учун ўта муҳим палла ва инкор қилиб бўлмас воқеъликдир.\nБи-би-си: Айримлар ҳозир қаттиққўлликнинг вақти эмас, муаммога узоқ муддатли ечим қайсидир маънода ён бериш билан топилиши керак, дейишади. Уларга кўра, россияликларга юзингизни сақлаган ҳолда этагингизни йиғиб олиш имкони бор, деган йўл кўрсатиш лозим. Сизнингча ҳам, шундай қилиниши керак эмасми?\nМихаил Саакашвили: Ҳозиргача, Владимир Путин ўрта йўлни тутмоқчилиги белгиларини кўрсатмади. Аксинча, мустақил бир давлатнинг каттагина қисмини, йирик газ заҳираларига эга қисмини ишғол қилиб турибди. Бу худди Ироқ Қувайтга чанг солган пайтига ўхшайди. Манзара худди шундай ҳозир, чунки Қримдаги газ заҳираси 2-3 йилдан бери Оврўпо гази учун муқобил манбаъ бўлиб келмоқда. Владимир Путин буни билади. Ўтган гал, сиз айтгандек, ён бериш ҳақида гапирган одам сизнинг бош вазирингиз - Невилл Чемберлен эди. У ҳам Иккинчи Жаҳон уруши пайти Ҳитлерга ён бериш ва ўрта йўлни топиш хусусида гапирганди. Ва биз оқибат нима билан тугаганини биламиз. Ҳозир жуда, жуда ўхшаш вазиятга гувоҳ бўлиб турибмиз...\nБи-би-си: Битта катта ўхшамайдиган томони, менинг билишимча, Ҳитлер оммавий қотилликларга масъул бир телба эди. Сиз Владимир Путинни Ҳитлерга жиддий қиёслаяпсизми?\nМихаил Саакашвили: Владимир Путиннинг Россиядаги мухолифатни қандай бостиргани, қўшни мамлакатга қай йўсин ҳужум қилгани... Дейлик, менинг мамлакатимда ярим миллион киши қочқинга айланди, Чеченистондаги амалиётлари чоғи минглаб инсонлар нобуд бўлди. Сизга эслатиб ўтай, у ерда 100 мингдан ортиқ одам ўлдирилди. Булар инкор қилиб бўлмайдиган фактлар. Аллақачон минглаб инсонни умрига зомин бўлган, мухолифатни бутунлай синдирган, тўғрироғи, мухолифатнинг сиёсий асосини йўқ қилган, нима истаса шуни қилаётган одам ҳақида гапираркансиз... биламан, одамлар бу қиёслашдан ҳайратга тушишлари мумкин, лекин фактларга қарасангиз, у қўл урган ишларни қонун тарозисига қўйсангиз, ақлни шоштирадиган ўхшашликларни кўрасиз.\nБи-би-си: Сиз НАТО Украинани ҳарбий жиҳатдан дастаклаши, боринг, у ерга қўшин йўллаши керак, дея олган бўлармидингиз? Бунда Украинанинг НАТОга аъзо эмаслигини ҳам назардан қочирмайлик.\nМихаил Саакашвили: Биласиз, Украина Лиссабон, Будапешт шартномалари асосида Британия, Франция, АҚШнинг кафолатини олиб турибди... Шу шартномалар асосида Украина ядровий қуролларидан воз кечганди. Энди аксинча бўлганини, Украина ядро қуролига эга бўлганини тасаввур қилинг, Россия бунга журъат қилолмаган бўларди. Бошқалар бирон кор-ҳол рўй берса, ҳимоя қилиш кафолатини бергани учун Украина ўз ядро қуролидан воз кечганди. Агар бу кафолатлар ишламаса, эртага Россия Болтиқбўйи давлатларига ҳужум қилади. Путиннинг тактикаси -- пайти келганда яшиндек тез ҳаракат қилиш. У Ғарб буни узоқ пайт муҳокама қилишини, кейин бошқа бирон бир жойда инқироз рўй берадиган бўлса, диққат ўша томонга қаратилиб, ҳаммаси эсдан чиқишини билади... Ҳақиқий воқеълик жуда аниқ-равшан. Биз қаердандир бошлашимиз керак, шундагина илгари силжиш бўлади. Ҳозир биз ҳеч нарса қилмаяпмиз.\nИкки йил ўтса-да, Жанубий Осетия аҳолиси ҳали урушни унутгани йўқ


Тошкент ҳокимлиги бепул автопарк ёпилишига изоҳ берди — Review.uz\nТошкент ҳокимлиги бепул автопарк ёпилишига изоҳ берди\nИжтимоий тармоқларда Шаҳрисабз, Истиқлол кўчалари ва Амир Темур шоҳ кўчаси кесишмасида (аҳоли орасида “UCELL рўпарасидаги автотураргоҳ”) ўрнида амалга оширилаётган лойиҳа юзасидан кўплаб муҳокамалар пайдо бўлди.\nУшбу мақоламиз муҳокамалар мавзусига, хусусан, мазкур лойиҳа кимнинг ташаббуси билан ва қайси мақсадларда амалга оширилаётганига аниқлик киритишга бағишланган.\nТуркия Республикаси Президенти Режеп Таййип Эрдоғаннинг 2018 йилнинг баҳор мавсумида Ўзбекистон Республикасига ташрифи давомида иқтисодий ва инвестицион соҳаларда қатор келишувларга эришилган.\nТашриф натижаларига кўра, Ўзбекистон Республикаси Президентининг 2018 йил 12 майдаги “Ўзбекистон Республикаси билан Туркия Республикаси ўртасида ҳамкорликни янада мустаҳкамлаш ва ривожлантириш чора-тадбирлари тўғрисида”ги ПҚ 3717-сонли қарори қабул қилинган.\n“Йўл харитаси”га мувофиқ, Туркиянинг "Çalık Enerji"компаниясининг 400,0 млн. доллар инвестицияси асосида “Туркия бизнес маркази ва замонавий меҳмонхона ташкил этиш” лойиҳаси амалга оширилиши кўзда тутилган.\n“Йўл харитаси”ни бажариш доирасида қабул қилинган Ўзбекистон Республикаси Вазирлар Маҳкамасининг 2018 йил 5 декабрдаги “Тошкент шаҳрининг марказий қисмида кўп тармоқли комплекс қурилишини ташкил этиш чора-тадбирлари тўғрисида”ги 991-сонли қарори билан лойиҳанинг асосий параметрлари ва амалга ошириш манзили белгиланган.\nЛойиҳанинг амалга оширилиши жараёнида учта замонавий 15 қаватли бинонинг қурилиши кўзда тутилган. Улар меҳмонхона ва иккита бизнес марказидир. Улар остида икки қаватли ер ости автотураргоҳи ҳамда бинолар атрофида сайр қилиш учун яшил ҳудуд барпо этилиб, лойиҳа умумий 2.5 гектар майдонда, 400 млн. доллар миқдорида киритилаётган инвестиция ҳисобига амалга оширилади.\nМазкур лойиҳанинг амалга оширилиши натижасида 200 та янги иш ўрни ташкил этилади.\nИжтимоий тармоқларда бўлаётган муҳокамаларда, пойтахтликларни мазкур ҳудуд остидан ўтган метро, у ерда ўсаётган дарахтларнинг тақдири, қурилиш ишларини якунлаш муддати ва бошқа масалалар хавотирга солмоқда.\nУшбу саволларга аниқлик киритиш мақсадида, ҳокимлик матбуот хизматнинг мухбири лойиҳа ташаббускори вакиллари билан учрашди.\nШундай қилиб, инвестор томонидан тақдим қилинган лойиҳага кўра, метро устида яшил ҳудуд барпо этилади. Шу билан бирга у дарахтларни кесиш учун рухсат беришга нисбатан амал қилаётган мораторийдан хабардор эканлигини ва дарахтларни зиёнсиз кўчириб ўтказиш масаласи кўриб чиқилаётганлигини маълум қилди. Бирламчи режага кўра, лойиҳани амалга ошириш муддати уч йилни ташкил қилмоқда.\nКелгусида, шаҳримиз аҳолисини интернет манбаларида шу каби хавотирга сабаб бўлаётган масалаларга ойдинлик киритиш ҳамда биринчи манбадан аниқ маълумот олиш учун, туман ёки шаҳар маъмурияти ёки бошқа мутасадди идораларга мурожаат қилишларини сўраб қоламиз.\n16.11.2020 12:00 778\n18.11.2020 14:32 656\n24.11.2020 16:00 510 1\n03.12.2020 11:19 496\nШавкат Мирзиёев Тошкент металлургия заводи очилишида иштирок этади